Kawlram Hmailam Thlirsung Nak (Pu Thein le Pi Suu) - Chinland Today Media\nApril 12, 2012 12:52 am·3 comments\nBy: Lung Bawk\nKawlram pi a thlengawknak Kum 2 a ti cuarco thlang. Lailak-hrilawknak khal felfaite’n an theh thei. International Observers pawl in a ‘fair’ pam tiin an pom. Than Shwe hmin khal a lang mal deuhdeuh ih Thein Sein ti lawnglawng a si thlang. Time mekazine ih leitlun mi langsarbik zakhat an hrilmi lakah Thein Sein khal a tel ban ve. Kawlram mi lawng si loin leitlun pi khalin kan Uktu thar hi an ngaihven a si ti a fiang. Curuangah, kan Kawlram ah khawvelpi theih banin Pi Suu le Pu Thein kan nei thlang tinak a si.\nKan president pa ih tuni tiang a hnatuan mi cu mipi lungawi tertu rel ding a nei tam zet. A hnatuan ah a hlawhtling kan ti pei. 2010 hrilawknak ih telduh lo NLD pawl le Aung San Suu Kyi hman hrilawknak ih tel ko a sawm thei mi cu, mi menmen a si lo ti a fiang.\nCulawng si lo, ramuktu khalah a tling zetnak a um. Rampi a that ding cun politics ah zalennak a um vekin, economic khalah zalennak a um tul ih a thangso tul timi a theifiang tuk. Party politics siseh, Ethnic arm groups issues pawl a buaipi thluh vete’n economic buaibainak zamrang te’n a tuah tha tum. Labour law a tuah thasal ih ramleng ihsin sumtuahtu (investors) pawl khal a sawm rero. An sum dawndan khalah danglamnak a tuah. A hlanah kawlram mi pakhat khat thawn tuantlang lo ahcu kawlram sungah ramdang miin sum an dawng thei lo, timi daan tla a um nawn lo. A fehdan step hi a hman tuk.\nHimi pawl ruangah a hmin a thangih Time megazine khalih a telban nak a si ding. ASEAN meeting Combodia ih an tuahnak khalah Kawlram palai an hmai a hngal vivo tiin Irrawady thuthangca in an sim. A hlanah cun kawlram palai cu, ramdang palai pawlin an tongsan theu, culole an dem theu nan, tuitum cu, cuvek a um nawn loih, kawlram palai khal hmaihngal zetin a to hmiarhmiar thei thlang, tiin an ngan.\nCumi cingin, mipi cun Ralkap hlun cozah tiin an zum taktak thei hrih lo. Pi Suu hi an zum sawn lai. Thungai ti ahcun Pi Suu hnakin Pu Thein ih hmuhtheih le thamtheih thil a tuahmi hi a tamsawn nan, mipi tamsawn cun Pi Suu ah ruahsannak tamsawn an nei a bang. Lailak hrilawknak hrangih an campaign lai zoh tikah mipi in an rinsan tuk. Mi thenkhat cun Suu Kyi parah ruahsannak an nei tam deuh a bang, Sialkaringcin neitu ah ruat tu tla an um hmang ding. Uktu a tuan vete’n kawlram pi zankhat ah thleng danglam thluh ding vekin ruat tu tla an um.\nCupawl hrangah cun beidong thlak zet ding. Pi Suu hi thil tampi tuah thei dinhmun ah a ding hrih lo timi an theihsak lo. An rinsan vekin thil a tuah thei taktak pei maw, timi an ruat tel a tul. A rangbik ah 2019 lawngah Pi Suu in rampi a uk thei lai ding. Tuih kan neih mi 2008 ih nganmi Daanhrampi vek a si le President tuan dingah ralkap lamih hnatuan nei dah tu asi atul. Curuangah, ralkap tuan dah lo Pi Suu Kyi President tuan ter ding cun himi Daanhrampi thleng hmaisat a tul. President a si lo cun a tuah theimi khal a mal deuh ding tinak a si ko.\nPresident a si theinak ding cun tuhnu hrilawk (2015) ah a um sal dingih, cumi ah MP tampi thawn tangtlang in Daanhrampi an thleng hmaisa a tul ding. Asinan, daanhrampi rem, hlon, le bet thei ding cun Hlutdaw ih zatek 75% ih an lungkim lawng si loin, mipi duhnak tla lak ta a tul, cu hnu lawngah thleng theih a si tiin U Aye Tar Aung in Irrawady news pawl hnenah a sim.\nPi Suu hi tu ah kum 66 a kimih, 2015 ah Daanhrampi an thleng thei hmanah, cuhnu hrilawksal 2019, kum 73 a kim lawngah President a tuan thei ding tinak a si. Cuhmanah, hrilawknak a tikcu hman te’n an hmang thei lawngah a si lai ding. Cutik ahcun, president a tling pei maw? Timi thusutnak tla a ra lai ding. Curuangah, Pi Suu par lawngih ruahsannak tumpi nei pawl cu thinsau te’n an hngak a tul ding.\nCuhleiah, Suu Kyi hi hlanlai Suu Kyi a si nawn lo. 1988 laiah cun ram le miphun a duhdawt ruangah le ram mipi zawn a ruat ruangah NLD ah telin ramkhelnak lamah a cangvai ciamco. Asinan, kum 22 a rei hnu ahcun a nih khal politician a si ve thlang.\nTuitum hrilawk an neh vete’n Suu Kyi cun mipi hmaiah thu a sim mi cu: daanih uknak, ramsung daihnak le daanhrampi tuahsal ding thu pawl an si. Hlanih a rak sim mi Second Panglong Agreement tuah ding cu a sim tel nawn lo.\nCutin, Pi Suu le Pu Thein cu politicians veve an si thlangih, tuhnu kum reiloteah tufang ih mipi ruahnak pawl cu an danglam thluh lai ding, ruahnak thar, hmuhdan thar pawl an nei vivo ding. Cutikah Pu Thein maw Pi Suu, Pi Suu maw Pu Thein, an ti rero lai ding.\nPu Thein Sein le Chin Miphun\non April 12, 2012 at 6:44 am\nLungbawk ih thlirdan cu a mak lawlaw.\nDik ka ti pam. Sukyi rori cu thawng a tlak lai khal ah pacang tilttial rual in kan hngak ttheptthep si khaw maw!\nDaan timi cu an balhlan sung kha a si ko ih, zalenzet in sandah piah theih sisehla cu an bal huho mai tla a tul keicu.\nZiangtin lehlam hmai nawr dan a si ding.\nTuhi dan remsak nemhngetnak a um lo ahcun Suhkyi cu Hluatdaw kai a tum lo ti a si lala ee. An bei aw nasa ding. Pu Thein hin hmai 2015 ah lal a tum lai pei maw ti mi in thu tampi a rel thei.\nKan dungih na ngan lai ahkhan lo comment ka tum ih a rak liam zo. Tu ah maksak nawn in na run ngan sal lala. Na thur famkim nasa.\nSiar a nuam in theihnak a tam.\non July 18, 2012 at 8:15 pm\nPi Suu kan uar ciamco nak bik cu innthawng reituk a um ruangah si lo sawm.\nInn leng ngaingai ahcun, ‘A kekar a va fung ve” kan ti thluh lai ding…


Lockdown ṭhehhnu thil thleng ding CDC in a phuang | Falam Online Media\nLockdown ṭhehhnu thil thleng ding CDC in a phuang\nMay 26, 2020 Ma Thawng\t0 Comments covid - 19, Lockdown\nUS hrambun Center for Disease Control and Prevention (CDC) cun a ra lai dingmi tikcucaan (lockdown ṭheh) ah innlak ih tlangleng zinghnam pawl cu a hlan ai in an hraang (sual) cuang ding thu a phuang.\nInn-lak zinghnam pawl cu rawl kan ei hleifuan ei ih nung an si ih a tamsawn cu rawl dawr, riahbuk, hnawmhlawnnak tivek ah tlangleng in rawl an hawl ṭheu. Asinan Covid – 19 ruangah rawl dawr, riahbuk pawl cu phit ṭheh a si tikah rawl ei ding ṭhiṭha nei lo in a hlan ih an thleng dahlonak hmun tiang rawl hawl in an vak.\nCutikah tui` lockdown a cem hnu a pangai vekih kan tlanlen thei caan ah rilrawng in rawl an ra hawl lala dingih an sual cuang ding thu le zinghnam cun natsia an phur ṭheu ruangah ralring zetih kan um ṭul thu CDC cun a phuang.\nZinghnam pawl lak ihsin kilhimaw thei daanding cu kan umnak kiangkap thianfai, thilri bungrua kan retnak pawl remṭhat le kan hnawmbawm pawl ṭha zetih sinhngetnak pawl nei/tuah cio dingin CDC cun thuthannak a nei. (ref: IT)\n← A danglam zetmi Hmin lang duhlo mi bawmtu\nChin refugee tamzet umnak Vikaspuri, ND ah Covid -19 karhzai vivo →\nRalring : Covid 19 nat nei hnu ih Thinlung lam buainak tongtu an Pung vivo\nHimivek na hmu veten Cozah hnen ah Report lohli Aw


A Nu neh lawn Hleitawl a vuak - Chinland Today Media\nJanuary 2, 2009 7:22 am·0 comments\nKan khuahlan pupa ttongah, “A nu neh lawn Hleitawl a vuak” timi a um ih, a sullam a ra suahdan tlangpi khal hitin a si. Mipa pakhat cu a Nu in a thihsan ih, a Pa in nupi dang a nei, fanu pakhat an neiih, Hleitawl tiah a hmin an sak.\nFanu an neih hnu rei loah a Pa cu a thi lala. Cutin a Nu-ei cun a hrem in a kawk ringring, Caw an vulhih, cui Nu-ei tuar pate cun, nupi a neih zawngah, “Ka Nu caw hi kan mopuai hrangah kan hmang dng aw” a ti, a nu cun a siang lo ih, a thinheng tuk cun a nui um lo sungah a farnu Hleitawl cu a rak vuak.\nKan nih Laimi khal, a parih ttongkam vek khi kan tam zetin ka hmu, mai ramsung ih um lai ahcun ziang hmanlo men si fawn si, ramleng suah veten Groupmail ah simaw duhduh ngan, man can le phur can ih ngan. Ramhrang tuan hnai silo ih, a tuantu pawl duhtawk ih kap le rel.\nMah zianghman si fawn si lo, ram leng ihsin ramhrang tuan tum. Ramsungih um lai ahcun, kohhran le pawl zianghman ih hman si fawn si lo, ramleng thlenah, “Kan ram hrang” ti zuatzo siih, tuan le tuahmi hmuh ding um fawn si lo.\nRam duhdawt taktak tucun a ram a suahsan maimai lo, ramsungin a theihtawk a tuan ih, a neih sum saw khal a ui lo. Thiamfimnak ram leng ih a zir suah mi cu, ram hrang tiin, ramsungah an pu lut ih, cumi hmangin mipi ziang thei lo pawl an zirh in an forh sawn theu.\nKawlram hotu lu pawl hmaiih zianghman rel le tuah ngam ngai si lo in, kan Laimi ramhrang tauntu pawl sawn riangri mawhthluktu khal kan bo lo. Ramhrang tiih, pawl dangdang dawr kual si, ram hrangih hman suah ngaingai tumlo khal kan tam.\nNeih sumsaw le fimthiamnak kan neh mi hmangih ramhrang thungai thlak ih kan tuan lo ahcun, mi hnihsan le ram thang thei lo kan si mai ding.


SAC-ralhraang pawl cun thuphan tomtawhlawt an rel suak leh | Falam Online Media\nSAC-ralhraang pawl cun thuphan tomtawhlawt an rel suak leh\nSeptember 9, 2021 September 10, 2021 Ni Hnem Sung\t0 Comments\nSAC ralhraang pawl cun rampi ukhruai thuneihnak an la mi thu thawn pehpar in caan sau hrang ukhruai an tum mi a si lo thu le vote diklo ruangah daanhrampi thawn milaw in camkhat hrang rampi thuneihnak an kil khawi sung sawn mi a si thu an relsuak lala.\nTuini, September 9 ah Yangon ih MRTV hallpi ah UN palai telin leitlun ramṭhenkhat palai pawl an sawm khawm ih kan ram cungcang simfaihnak an nei nakah an relsuak mi a si.\nCuih hmun ah SAC ralhraang dintharmi Union Election Commission palai ṭhenkhat khal an tel ih “2020 rampi hrilawknak ah vote diklo 11 million a um” tikhalin UEC lam in simfiahnak an nei.\nThusimfiahnak hohatu SAC ralhaang ṭuanvo pe mi Minister pawl cun “Daanhrampi 419 (အခြခံ ဥပဒေ ပုဒ်မ 419) thawn milaw in rampi hrilawknak tuah saal a si ding ih nehnak cotu cu thuneihnak kan hlan ding” tiah an sim.\nCuihtlunah 2020 hrilawknak result malh fel a si mi cu July thla ah tlangthannak an nei zo thu le PR system hmangin hrilawknak tuah saal ding thu ah ramkhel party pawl thawn ronawknak kan nei lai tiah simfiahnak an nei a si. (BBC)\n← NUG Acting President Duwa Lashi La um dah nak inn an luhcilh\nZaw Win Htut fapa Ito le ho an kai dan →\nCNDF le PDF ralkap dungsiiplai cu Caan ṭha ah laakin Ralhraang pawl in Khawpumhlum deuh thaw Urkaang


Ko Kyaw Thu: “Mipi Cokphurnak Men Ah Rampum Huap Raldo Ding Thuhla Phuang Leuhleuh Hlah Uh” – Meifar\nKo Kyaw Thu: “Mipi Cokphurnak Men Ah Rampum Huap Raldo Ding Thuhla Phuang Leuhleuh Hlah Uh”\nNUG cozah in rampum huap raldo ding thuhla a than leuhleuh ruangah Ko Mratt Kyaw Thu in nunsimnak anei. Kum 30 mi Ko Mratt Kyaw Thu cu Myanmar media hminthang zet pakhat a si, ralkap in kaih an tum ruangah Myanmar ram a suahsan ih raltlan in Spain khawpi Madrid ah aum.\nKo Mratt Kyaw Thu in “Kumkhat, kumhnih sung kan do hnuah nehnak kan co ding. Ka rualpi, sibawi le tlawng sayama pawl cu CDM ah lut in ralkap pawl an do rero lai. Culai ah kei cu hitawk ah ka rak um ih ka thiamaw lo zet. Asinan, khatlam ahcun media pawl an kai thluh asilen zoso cangan ding, zoso mipi hrang ausuak ding” a ti.\nJune 29 sunah NUG sungṭuan Dr Zaw Wai Soe in “NUG, EAOs, PDF pawl ih thazang a cak zo ih ralkap pawl ih thazang a mal zo. Kan tha neih hmuah suah in kan do ding. A rei hlanah D-Day (raldo ni) thu kan phuang cing ding ruangah mipi pawl rak ralring cia uh’ tin a facebook cahmai ah a tarlang.\nKo Mratt Kyaw Thu in “NUG in D-Day thuhla veikhat an relsuah veten ramhnuai ih hriamkai pawl cu an phur tuk ih harsatnak a tam. Min Aung Hlaing naule pawl khal an rak cangvai ve, D-Day cu ziang a si?\nMipi khalin ziangthil a thleng ding tin khua an rak cuan ringring ih an phur tuk. NUG in tuvek caan ah mipi cokphur an ṭul lai tin an ruat, mipi pawl hi cokphur an ṭul nawn lo.\nThungaite rel ahcun thluak hmang ih do a cu tuk zo. Dr Zaw Wai Soe cu harhdamnak le fimthiamnak Minister a si. Ziangruangah D-Day timi ṭongfang hi a uar ciamco, na duh tawkin biazia pawl ngan koaw. Asinan, ṭongfang thupi tuk cu hmang leuhleuh nawn hlah uh” a ti.\nTuisun Falam Peng Sung Doawknak Ah Amalbik Ralkap 20 An Thi, Salai Ralṭha 4 Ih nunnak A Liam


Mi Pahnih Vaw That Zo Tu In Namtong In Midang A Sat – Meifar\nApril 18. 2022 sun nazi 2:00 hrawngah kum 40 hrawng mi Sangtea in Mizoram, Nghalchawm khua leithanel laknak hmun ah mi pahnih a tuahmawh. Fa 3 nei zo Pu Lalbiaknia (kum 29) le tlangval kum 27 mi Lalrinnunga cu namtong in a sat.\nHliamhma nasa zet an tuar ih siizung ah an tuamhlawm rero lai, Pu Lalbiaknia (Nitea) cu a besia deuh ruangah Aizawl Civil Hospital ah an tuamhlawm. Pu Lalbiaknia ih lu ah namtong ih sahnak hliamhma nazet aum, hmunriat ah an ṭhi ih a luruh a khem.\nTlangval Lalrinnunga ih awm ah nam ih sahnak hliamhma thuk zet aum, Sairang siizung ah a hliamhma hi an ṭhitsak hnuah innlam ah tuamhlawm aw dingin an tlung. Mi tuahmawhtu Sangtea in 2016 kum ah Sihhmui khuami Pu Lalkaia le tlangval Lalramlawma cu an lu ah nazet in a vuak, tlangval Lalramlawma cu a ni ah a thi ih Pu Lalkaia cu a thaisun ah a thi.\nHimi lai caan ah Sangtea hi Sihhmui khua ah mikhual in aum ṭheu, tual a that ruangah thawnginn ah an khum. Thawnginn ihsin a suah hnuah Sihhmui khua ah aum nawn lo ih Nghalchawm khua lamah mikhual in aum. Nghalchawm khua ah kum 4-5 hrawng aum zo in an rel, tulai hi Tlawng tiva kiangkap hrawngah aum ṭheu. Kum 2 hrawng cu khua ah aum nawn lo.\nSangtea in a tuahmawhmi Pu Lalbiaknia ih farnu cu arak uar dah, Pu Lalbiaknia ih farnu in a ṭih thei tuk ruangah biak khal a be ṭha ngam dah lo. Kum le caan a liam vivo hnuah Pu Lalbiaknia ih farnu khal pasal anei zo. Tulai thal ti mal laiah a pasal thawn Tlawng tiva kap ah leithanel la in tiva kap ah an riak, thlakhat sung cu tiva kap ah leithanel la in hna an ṭuan ih an riak zo.\nTuisun April 18 sun ah tiva kap ah an umkhawm ih Pu Lalbiaknia ih rualpa Rinnunga in Sangtea cu a capoh, a liamzo mi thilthleng hmangin a capoh. Sangtea cu a thinheng tuk ih ṭongkam an el’aw, cumi hnuah hmun dangdang ah an fehliam. Ṭongkam elawknak khal an nei peh nawn lo.\nLalrinnunga le Pu Lalbiaknia cu tiva kap ah an ding. Hitin an um laiah Sangtea cu namtong thawn ava tlan ih Pu Lalbiaknia ih lu ah a sat thutthi, Lalrinnunga khal ava pan ih arak ralring man. Namtong in veili veinga hrawng a vai hnuah a awm ah a sat ngah.\nAn buainak hmun hi leithanel laknak hmun a si ih an kiangkap ah hnaṭuantu pawl an um, hliamtuar pahnih cu an tuamhlawm hngal. Sangtea khal an kaibet ih Nghalchawm khua lamah an panpi, VC inn ah khuatlang hruaitu pawlin an kil ih palik pawl thleng ding caan an hngak. Cumi hnuah mi tuahmawhtu Sangtea khal a thih thu theih a si, a thihdan thuhla cipciar cu theih a si hrih lo. (#Mizo Special Report)\nC. Ronaldo Tei Fapa A Thi


Chin State Ah Tlawngkai Dingih Hmin Pe 22,000 An Um – Meifar\nChin State Ah Tlawngkai Dingih Hmin Pe 22,000 An Um\nChin State ah nauhak tlawngkai dingih hmin pe 22,000 an um thu Chin ramkulh fimthiamnak ṭuanvo neitu in a phuang ih Paletwa ramsung ah hmin pe an tambik a ti. June 2 ah Myanmar rampum huap nauhak tlawnginn pawl an ong thlang ding. May 31 tiangah Chin State, peng 7 sungah tlawngkai dingih hmin pe 22,000 an um.\nChin ramkulh fimthiamnak ṭuanvo neitu in, “Mani tiangah Chin ramsung ah nauhak tlawngkai dingih hmin petu 22,000 hrawng an um zo. Tlawng cu thaisun ihsin kan ong thok ding, Paletwa ramsung ah tlawngkai dingih hmin pe an tambik. Tuikum fimthiam zirnak khal thla 9 sung a si ding. Zirhtu saya/sayama pawl an daihaw lo asilen a remdan in kan tawlrel ding” a ti.\nJune 1 sun ah Nay Pyi Daw ah ralhrang pawl an tonaw khawm ih ramsung ih tlawngta nauhak hmin ap mal bik State cu Chin State a si tin Zaw Min Tun in a phuang.\n2022-2023 kum sung Chin State fimthiam zirnak ah Thantlang le Kanpetlet siar lo peng (7) Hakha peng, Falam peng, Tedim peng, Tonzang peng, Paletwa peng, Mindat peng le Matupi peng ah nauhak tlawnginn an ong ding.\nUK Pacang In A Nupi Thailand Mi A That Ih A Candip Hnuah A Hlon\nLai Tlangval New York Ih Sibawi Ṭuan Salai Joseph Hi!


Thailand Pacang In Kum 3 Sung Khuasia A Bia, A Dil Ṭheumi Aungbali A Poh Ngah Dah Lo Ruangah Khuasia Umnak Cu A Urkang – Meifar\nThailand Pacang In Kum 3 Sung Khuasia A Bia, A Dil Ṭheumi Aungbali A Poh Ngah Dah Lo Ruangah Khuasia Umnak Cu A Urkang\nFebruary 23, 2022 admin Leitlun 0\nThailand, Buriram District ih um pacang pakhat in kum 3 sung khuasia a bia. Zan a mang ah hlanlai pasalṭha lubul a hmu ih “Umnak ka nei lo” arak ti, a thaizing ah khuasia umnak inn khante a lei ih an innhmai ah a ret.\nCumi khuasia cu a bia ringring ih nitinten theitii le ei le in pawl a hlu ṭheu, kum 3 sung ah aungbali number a dil ṭheu ih a number simmi a dik dah lo ruangah a thinheng tuk. Tui thla sungah aungbali number 537 a lei ih aungbali number 579 in a poh ngah ruangah a thinheng tuk ih February 17 zan ah khuasia umnak inn te cu a urkang.\nKhuasia umnak inn te a urkang laiah an sungkhat le vengsung mipi pawlin inndang ah a kangkai ding an phang ruangah tidai pung in meisa cu an mit tum nan inn neitu in funghreu thawn a kil ringring ih arak kham ruangah an mit ngam lo.\nInn neitu in, “Khuasia umnak inn te ka ret cu thuhlolak men a si, theitii le ei le in ka sung lak” a ti. Himi thuhla ah media pawlin Thailand ramsung ih um khuasia saya thu an va sut ih khuasia saya in, “A zummi le a biakmi khuasia umnak cu amah in a siatsuah, amai thubuai men a si.\nThungai cun khuasia umnak inn an tuah tikah ṭhaten upatnak le sawmnak puai pawl an tuahsak ṭheu. Khuasia upat peknak le sawmnak an tuah lo asilen khuasia lak khalah khuasia ṭha le sual an um ve ruangah khuasia sual khal an sawm ngah thei. Khuasia umnak an siatsuah ding tik khalah upat peknak an tuah hnuah hmun dangah an thawnawkter” a ti.\nKhuasia umnak inn te urkangtu cu tualsung ṭuanvo neitu pawlin thubuai an tuahsak thu hmuh ding aum lo. 2018 kum khalah Thailand pacang kum 52 mi in vei tampi aungbali a lei ih a poh ngah thei lo ruangah amah le mah a urthat aw.\nZinglam nazi 5:00 hrawngah an vengsung ih um phungyi tlawnginn sungah ava lut ih a urthat aw, phungyi upa in zingthlapit ah meisa alh a hmu ih tualsung palik pawl a sim thei. Palik pawl an va thlen ahcun arak thi zo, a bawngbi sungah aungbali a leimi cahnah pawl an hmu, cun leiba tampi a nei ti khal an thei. Palik bawi in ‘mah le mah thataw a si’ tin a ngankhum ih a ruak cu autopsy tuah dingin siizung ah an tlanpi.\nSumpai Ruangah A Si Lo, Duhdawtnak Ruangah Fala Mawi Zet Le Tlangval Harhdamnak Ṭhalo An Neiaw\nRalhrang Pawlin Model Thin Thin An Suah Sal


Hakha Fang An Ngah Theinak Hrang Hakha – Falam – Kalay Ziin Rem A That Ka Zum - Chinland Today Media\nAugust 7, 2015 8:38 pm·0 comments\nFalam Pacang No pawl Kalay lamah fang phur ih an feh lai.. Zuktu : Lalte\nKokek nikhua sia ruangih Chin ramkulh mipi vansang mangbang hi santhuanthu ah hngilh a si nawn lo ding. A um leh sal ding khal kan duh nawnlo. Chin mi pawl ih kan tuar mi harsatnak lakah kan thin tiphang biktu pakhat a si ding.\nHakha khua ih an hmaihngal pinak Rungtlang pi a cim, lei an kak, Biak inn an siat, tlawng an siat, tar kun upa le nauhak an vavai. Mipi pawl tuah ding theilo in an um. Ruah deuh deuh ah thin a pem ih ning a hang.\nHi tluk riahsia le mangbangnak kantuar mi hi Ramleng ih um Chin mi pawl le ramsung ih um Chin mi pawl in sihcihawk tertu tla a si thei. Chin ramkulh ihsin harsatnak nasa hleice ih tuartu Hakha mipi pawl zoh tikah thin a pem in riah sia za zet asi.\nKalay fehnak zinpiih an hman bik mi Gangaw lam fehtlang a theihlo Falam lam khal a pit. Van zam tumnak kan neilo. Asinan tu ahcun Falam lam ihsin Hakha lam ah Jeep pakhat a feh tlang thei tiah thu theih a si.\nLaampi remnak dingah Gangaw lam ihsi cun a thla tel, a kum tiang lai khal a rei lai men ding ti ah theih a si fawn. Hi tiih lampi fehnak a tlang nawnlo tikah cun kum ziang maw tizat lampi hmangtlang aw ton tuk nawn lo mi Falam – Hakha in mawtaw ziinpi an tawm awk salnak ding lampi pakhat a ong ti a fiang a si.\nFalam ihsin Kalay lam ziinpi cu Hakha ihsin Gangaw lam hnak cun tui dinhmun ahcun a tha tiah kan ti thei. Ziang ah tile Falam Pacang No Pawl in Jeep 14 thawn Kalay ah fang phur in an vung feh suak thei. Hiti a si tikah Hakha mipi pawl hrang ni eng mawi a suak ih, Fang le thil tul leinak ding hrang Fala – Kalay an hmang thei sal ding tinak a si.\nChin mi unau a simi Falam le Hakha thendarh ding hi Cung Pathian ih duh mi a silo tiih langter tu pakhat a si titla in tui kan tuar rero mi Kokek harsatnak hi ruah a thei men lo ding maw! Kan Chin mi pawl unau kan si timi a tak ih a rah suak tertu ah Cung Pathian in a lairelnak nikhua a tlangter a si ko lo maw!!\nCuruangah Hakha mipi pawl ih Fang Cang an ngah lohli theinak ding hrang ih lampi naibik cu Hakha – Falam zinpi rem ih Falam – Kalay zinpi rem bet vivo hi tui harsa tuar pawl bawmnak hrang talsuahnak, unau lainatnak, duhdawtnak le theithiam tonawknak a suahnak khal a si men ding tiah ka zum a si.#


Taingen le Hiangzing karlak ih miruak an sar mi cu Moses Kim Tuang a rak si - Falam Online Media\nHiangzing-Taingen karlak, peng ban 29, falaung 3 kiangkap ih an sar mi mithiruak cu Zomi phunhnam hrang thei tawk suah ih hnaṭuan rerotu Moses kim Tuang ih ruak a rak si.\nApril 18 ah ram vak pawl in rimsia an thei ih kiangkap naivai an zoh ciang tikah mawṭaw cycle le a siat zet zo mi miruak an hmu ih zo a si ti an thei lo ruangah innsang kimlo lole mihlo theitu an um cun pehtliahnak nei lohli dingin phone number tarlang in internet cahmai ah thu an than.\nCutin, Kalay ih um a sungte pawl in an ngehven ih Moses kim Tuang ruak cu an hlam ih Christian daan pangaiten Kalay ah an vuiliam zo tiah theih a si.\nA ruak hmutu pawl cun cangsual pangin kham hrap ah a tlak siding an zum nan mithi tei` innsang le miṭhenkhat cun thah mi a siding tiah zumnak an nei.\nMithi hi ziangtin Moses Kim Tuang a si ti an thei dan cu felfai in kan thei ciang lo ….\nMoses Kim Tuang a hloh thu ah “2021 kum cem lam ah kaih a tuar. December 1 ah in phone ih ka luat zo in ti. Zinglam nazi 10 hrawngah in phone ih a luat zo thu kan thei cu kan lungawi zet. Sun nazi 1 hrawngah Tedim ra thleng ding a si nan, thlen ti a nei lo. Phone thawn khal kan pehtlaih thei nawn lo. Mi nih an that siding kan zum” ti`n Moses Kim Tuang thlennakding hmun ih rak hngaktu Saya Hau nih a rak sim dah.\nMoses Kim Tuang cu Zomi Political Coorrdination Committee sungtel a si ih, kan dung kum Kalay le Tedim karlak ih a hloh thu ah ZRA cun CJDC sungtel pawl mawh an puh deuh. Asinan CJDC sungtel hriamkai pawlkom ṭhenkhat cun a nih thawn pehparin a thuhla zianghman kan thei lo tiah an rel ve a si.\n← NUG in atufang Dothlengnak dinhmun relfiang\nMalaysia cozah kharhkhummi raltlan 500 lenglo an tlansuak ih nauhak telin mi 6 an thi →\nRalhraang SAC ralkap kut tuar in Chin pacangṭha nunnak liam\nHakha ah Lamzawh mipi ṭhekṭhen in ralkap pawl in Meithal an hmet puak\nMarch 25, 2021 Ni Hnem Sung 0


Theihter Saalnak - Chinland Today Media\nMarch 9, 2010 10:04 pm·0 comments\nHih thuhla pawl hi nan theih ciami le thutak nan theihmi sungah hngetkhohzet ih a ding ciami nan si ko nain ka lo theihter saal ringring ding. -2 Peter 1:12\n– Daanpeksaalnak 11-13\n– Marka 12:1-27\nJill Price ih thu hminsin thei daan cu Scientist pawl a lauter rori. 2006 kum ah Scientific Journal sungah thu a hminsin thei daan a ngan ih, “Mahte thu hminsinmi maksak,” a ti. Price cu cafang, number, thil thupi pawl le miphun dang ttong pawl a hminsin, ahleice ih zoh lo ngah ding a paih lo na’n a thei thotho. Kan dung kum 30 sungih a hmuhtonmi hmuahhmuah a sim thei ttheh. Ziangtluk ni le thla khal an hun sut tikah Price cun cuih ni cu ziang ni a si, cuih ni ih nikhua um daan, thawhhlam ah ziang a ei, TV ah ziang a hmu, zo thawn cumi ni ah an biak aw tivek pawl tiang ttha te’n a sim thei ttheh.\nCuvek ih thu hminsin theitu khal kan um ding. Curuangah kan tuah dingmi pelh lo te’n tuah suak dingah simtu kan ttul. Ahleice in thlaraulam ah pitling si dingin simtu kan ttul. Peter in cuvek kan ttulzia a thei ih a ngan. Hih thuhla pawl hi nan theih ciami a si ko nain ka lo theihter saal ringring ding. Khrih in fiangzet ih i theihter zo vekin ka thih hnu khal ih nan run ciinken ringring dingah ka ti thei tawkin ka zuam ding (2Peter 1:12-15).\nThu hminsin theinak ziangvek kan nei a si hmanah Bible thudik cu theihter saal cingcing kan ttul ringring. Nitin Bible siar ringringnak, a bur ih thuzirnak, kawhhran hnattuannak le cangvaihnak ih telnak in Pathian thutak tamsin theih theinak dingah mi a bawm.\nPathian Thu theihnak,\nA mah te in a ra lo;\nThinlung tlamtlinter dingin theihter kan ttul,\nPathian ih siter in duhmi.\nPathian Thu in na theihnak lo luahkhat seh,\nna thinlung lo uk sehla na lam lo hruai seh.


Suu Foundation Onnak Nei - Chinland Today Media\nSuu Foundation Onnak Nei\nMarch 12, 2014 1:11 pm·0 comments\nAung San Suu Kyi sunloihnak ah Myanmar ih harhdamnak le fimthiamnak pawl a thansonak ding hnatuan pawl bomnak nei dingah leiltun minu hminthang Hilary Clinton (Clinton nupi) le Laura Bush (Bush nupi) ih hohanak in March 9 ni ah Suu Foundation onnak cu Yangon ramthen Bahan khawpi ih Saya San Plaza ah tuah a si.\nSuu Foundation hi East-West Center in an fund hrang tulmi pawl an bom ding thu khal East-West Center ih Managing Director Dr. Jerrold cun a sim. Himi ah Suu Kyi zuknung an tuahmi “The Lady” zuknung ih Suu Kyi cawngtu Michelle Yeoh khal a tel ve.\nSuu Foundation ah hotu dinhmun in Hilary Clinton le Laura Bush in an tuantlang ding. Himi ah ram 31 ihsin media hnatuan pawl an tel ve. Himi ah Aung San Suu Kyi cun thusimnak a nei ih Human Resources hrangah thuthang le suah ringring mi thuhla-bu pawl ih hnatuahnak a thansonak dingah zirnak tla tuahsak tuahsak ding a tumtah thu khal a sim.


KAWHHRAN MEMBER KA SI - Hre Mang\nKAWHHRAN MEMBER KA SI\nNgantu: Dr. Thom S. Rainer, An American writer, researcher, speaker, and current president and CEO of LifeWay Christian Resources,an entity of the Southern Baptist Convention in Nashville, Tennessee.\nThom S. Rainer ih nganmi “Keimah cu kawhhran member ka si” (I am a church member) timi hi miring tong ih nganmi laitong in lehmi asi ih rak siar cio uhla, group study, mibur Bible zirnak ah tla rakhmang cio hram uh. Santhar kawhhran member sinak hi mi tampi leitlun pawlkom dang sungtelnak thawn kan cawhpolh tikah voi tampi cu Bible in in zirhmi, Bawipa in kawhhran ah in retnak san pawh lo in leitliun pawlkom vekin fehpi, sungtel sinak kan rak ruat sual tikah Pathian in in hman duhzat le kawhhran ah thathnemnak kan suahpi dingzat kan suahpi lo theu asi. Bible in in zirh vekin kan umnak hawhhran tinah sungtel kan sinak poh ah kan umnak kawhhran in ziang in tuahsak ding, ziang ka hlawk pi ding timi siseh ziangvek thuneihnak le upatnak ka co ding timi siseh ruat lo in Bawipa in a lak in in rundam ih kawhhran sungtel sinak in pek, in neither mi par ah lungawi ringring in thiltha suahpi tu, lungawinak duhdawtnak tipungtu, remdaihnak tipungtu, Pathian Thlarau hmanrua tha kan si cio nak ding hrangah a hnualam pawl kawhhran sungtel cio ih lungput le tuanvo pawl hi zir, nunpi cio ding hi a lotheihlo asi.\nKawhhran 557 dinhmun (2004-2010) an hliakhlai tikah 9/10 kawhhran pawl cu member an tumsuk sinsin. America ramah 1946 hlanaha suaktupawl lakah 2/3 cu khrihfa an si theh. Asinan kum 1980-2000 karlakah a suakmi American minung lakah 15% lawng Khrihfa an si. Riahsiatza asi. Zo kan mawhthluk ding? Santhar milai fimnak, satan maw, zo kan mawhsiat ding? Culai lakah kawhhransungtel pawl mahlemah cek aw fel sal uhsi. Kawhhran member pakhat in kan umnak kawhhran parah lungput kan neihmi kan thleng tik lawngah kan kiangkap tla kan thleng thei dingin kawhhran thuanthu khal a thleng aw ding asi.\nBible in a zirhmi kawhhran member pakhat sinak lungput zoh hnik uhsi.\n1. Keimah cu a cangvaimi, hnatuantu kawhhran member ka si.\nCountry club member lut tikah membership fee a umih member pawl hlawknak a um. Member pawlin hlawknak an ngahmi an lungawi tawk lo tikah an suahsan ih an duhnak vekin hlawknak a pe theitu club ah member an lut theu. Kawhhran member sinak cu clubmember sinak thawn a bang aw lo.\nKawhhran member zapi ten a pehzawm aw mi taksa ruangpum pakhat ih peng kan si.\nPaul in I Korin 12-14 sungah kawhhran cu taksa ruangpum thawn tahthim in thu a sim. A umzia cu taksa ruangpum pakhat ah taksa peng pakhat a cangvai lo asile a ruangpumpi tiang a hnoksak in cangvai thei lo in a tuah thei tinak asi. A harhdammi ruangpum sithei dingin taksa peng zapi ten ruantlang zetin a cangvaih thei a tul tinak asi.\nI Kor. 12:27-28, “Nan zatein Khrih ih ruangpi nan si ih pumpak ciarin a taksa ṭhen nan si fingfing. Cuhrangah Pathian inKawhhran sungah minung cu an sinak ding hmun ciarah a ret: a hmaisa bikah a tirhthlah pawl a ret; a pahnihnak ah profet pawl, a pathumnak ah zirhtu pawl, cule mangbangza tuahtu pawl, a saangtu-ah damter theinak pek a si mi pawl, a si lole midang bom theinak pek a si mi pawl, a si lole mi hoha thiamnak pek a si mi pawl, a si lole theih lo ṭong in ṭong theinak pek a si mi pawl an si.”\nKawhhran member sinak ih umzia cu ziangkim nun, tong, le tuahnak ah duhdawtnak thurampi parah hngat aw in tuah asi.\nI Kor. 13 ah duhdawtnak cu ziang asi ti famkim zet in in sim. Ahih duhdawtnak hi milai in anmai hrang thatnak ah an ruahmi pawl parah an duhdawtnak vek asile Pathian ih duhdawtnak “agape” duhdawtnak asi.\nI Kor. 13:4-5, “Duhdawtnak cu a thin a sau ih mi zaangfah a thiam; duhdawtnak cu mi a iksiik lo, tluang a khawng lo ih a puarthau fawn lo. Duhdawtnak cu nun hel-hlong in a nung lo, amah ih zawn lawng a ruat lo, a thin a tawi lo, cule tisual mi parah thinciin a nei lo.” Pathian duhdawtnak kan sungah a um tikah midang in kan parah thiltha an tuahnak ruangah siseh kamah in thiltha kan hlawkphah ding ruangah siloin Pathian hmin sunlawinak hrangah midang hrang thatnak ruat ih awmsung suak duhdawtnak asi.\nKawhhran member sinak cu a nungmi, a cangvaimi member sinak asi.\nKhrismass le kumthar lawng ah khawm aw khalin kawhhran member sitheih asi thei men. Asinan Bible in a simmi kawhhran membersinak cu a nungmi, catbanglo in a cangvaimi member sinak asi. Kawhhran su member pakhat hnakin a tam komkhawm in din asi vekin taksa ruangpum vek asi ih (I Kor. 12:12-26), peng tampi a um: ke, kut, hna, mit, hnar, tvp taksa ruangpi ah a um vekin kawhhran sungah tuanvo le dinhmun dangdang nei in Pathian in a ret khawmmi kan si. Ke in a hnatuan ding a tuan lo ahcun taksa ruangpi cu a feh thei lo ding. Taksa peng pakhat ih a tuanvo ciar an tuan ih an dinhmun ciar ihsin an cangvai tikahkawhhran cu a harhdam, a cak ih Pathian tumtah mi tuansuah asi.\nTiamkamnak 1. Kawhhran member ka si.\nKawhhran member ka sinak cu taksa ruangpum sungah taksa peng pakhat vekin dinhmun le tuanvo nei in Pathian in i retnak hmun ihsin Khrih ih taksa ruangpum hrangah ka tuan in ka cangvai ve ding. Mit ka sile mit hnatuan ka tuan dingih ke ka sile ke hnatuan katuan ding. Taksa ruangpum ah taksa peng pakhat a nat tikah taksa ruangpum in a tuar asi ti ka thei ringring dingih taksa peng pakhatkhat cawimawi asile lungawi sopar ten ka lungawpi ve ding. Bible ka zir ding, midang riantu ka si ding, Thuthangtha karhzai tertuka si ding. (I Kor. 12:26-27).\n2. Keimah cu Kawhhran lungrual tertu member ka si.\n“Pakhat le pakhat tlunah duhdawtnak nan neih ahcun zokhal in keimah ih dungthluntu nan si kha an lo thei ding a si,” tiah a ti. John 13:35. Pai duhdawtnak nei lotu kawhhran member pawl hi kawhhran rem awklonak satan hmanrua an si theu. Kawhhran thurel khawmnak ah zohmawi lo zet na hmu in na thei theu maw? Kawhhran sungah khat le khat relsiat simsiat awknak na thei theu maw? Nan pastor pai mailbox sungah ziangvek casia a lu theu ti ah sut aw la a lo sim ding. Kawhhran member na sinak poh ah Pathian in remnak tuahtu siter a lo duh asi.\n“Bawi Jesuh nan zumnak le Pathian minung parih duhdawtnak nan neih zia ka theih thok vete ihsin, 16nanmah ruangah Pathian hnenih lungawi thusim ka cawl dah lo. Ka thlacamnak in ka lo ciing ringring” Eph. 1:15-16. Paul in kawhhran sungtelpawl duhdawtnakan neih parah lungawithu a sim. Eph. 4:2-6) “Thinlung neemnak nei uh; tangdor le thinsau in um uh. Duhdawtnak nan neihmi kha pakhat le pakhat nan zawi-eet thei awknak in langter uh. Thlarau in a lo pekmi pumkhat sinak kha ṭunghmun dingah hmun khatih a lo ṭemkhawmtu ih remnak in hmunter uh. Pathian in a lo kawh tikah a lo kawh sanmi ruahsannak cu pakhat a si vekin ruangpum pakhat a um ih Thlarau khal pakhat a um. Bawi pakhat a um, rinnak pakhat a um, baptisma pakhat a um. Pathian pakhat a um ih mi hmuahhmuah ih Pa a si. Amah cu ziang hmuahhmuah ih tlunah Bawi a si; ziang hmuahhmuah sungin hna a ṭuan ih ziang hmuahhmuah sungah a um.”Kol. 3:14,” Cule hibangtuk ziaza ṭha nan neihmi tlunah duhdawtnak beetcih uh; ziangah tile duhdawtnak cu ziangtinkim famkim zetih a finkhawmtu le rem ṭhepṭhep ih a tuahtu a si.”\nKawhhran member pakhat, Khrihfa diktak cun remdaihnak, rualremnak, duhdawtnak tipungtu asi.\nRelsiat thangsiat, lungawi lonak\nLeitlunmi pawl nundan cu Paul in fiangtuk in a ngan, “Annih cu siatnak le ṭhat lonak a phunphun, hamṭamnak le sualralnak a phunphun in an khat; nahsiiknak, mithahnak, sualawknak, mi bumnak le depdet hrokhrawlnak tla in an khat. An kaa a tam ih, pakhat le pakhat an relsia aw. Pathian mitkem zawng in an nung, an hngal, an puarthau, anmah le anmah an porh aw, ṭhat lonak tuah dingah lamzin a phunphun an hawl, an nu le an pa thu an ngai lo; 31a ṭha le a sia thleidan thiamnak thinlung an nei lo, an thukam mi an thlun dah lo ih midang hrang zaangfahnak le zawnruahnak zianghman an nei lo.” ( Rome 1:29-31). Kawhhran sung milesa lakah thangsiat relsiat awknak hi Pathian in a zawi thei lo mi sualnak asi.\n“Cuih meici bangtuk cu lei hi a si. Lei cu a ṭha lomi a si ih kan taksa sungah umnak hmun a rak nei ih cutawk ihsin ṭhat lonak cun kan ruangpum zate-ah a hrawh thluh. Kan nunnak hri le hram tiangin meisa in a ur ih cuih meisa cu hell hmun ihsin a thomi a si,” James 3:6.\nCuti asile ziangtin kan tuah ding? Pakhatnakah nangmah kha mi relsiat thangsiattu va si dah hlah aw. A pahnihnakah, mi pakhatkhat in na hna theih ah midang a relsiat thangsiat tikah napin kawk aw. Voksa bazar um dingin voksa leitu le voksa zuartu antuldan a bang aw asi. Curuangah thangsiat relsiat awknak na ngaisak asile a reltu thawn nan danglam cuang lo.\nI Peter. 3:10, “Thianghlim sungah, “Nunnom a duhtu le caan ṭha a duhtu cun ṭongsia ih ṭong sup sehla thuphan per nawn hlah seh” tiah a ti.\nNungsau thlawsuahmi siin ning sunglawi leitlun ah hman na duh asile duhdawtnak in nung aw, mi va relse hlah, na lei kha kilkhawi tha aw. Thusia tipungtu, huat awknak, rinhlelh awknak tipungtu va si dah hlah. Remdaihnak tuahtu si aw. Lungrualnak suahtertu va siringring aw.\nNgaidamnak le Lungrualnak\nKawhhran sungah khat le khat ngaidam awk tawnnak um lo sehla kawhhran hi a dingcang thei lo ding.\n“Nan parah sualnak a tuahtu pawl nan ngaidam a si ahcun vancungih a ummi nan Pa in a lo ngaidam ve ding. Sikhalsehla midang sualnak nan ngaidam lo a si ahcun nan sualnak cu nan Pa in a lo ngaidam ve lo ding, (Mathai. 6:14-15). Kawhhran zapi ten a famkim lomi member le pastor pawl hmangin Pathian in a dinmi asi. Khat le khat ngaidam awk tawnnak um loin ziang kawhhran hman rei a daih thei lo ding. Kol. 3:12-14, “Nannih cu Pathian ih minung nan si; a lo duhdawt hai ih amah ih hrangah a lo hriilmi nan si. Curuangah zawnruahnak, zaangfah thinpemnak, tangdornak, thinlung nemnak le thinsaunak pawl cu hnipuan bangtuk in hruk uh. Pakhat le pakhat karah thinlung hmuh-awk lonak le phunzainak a um ahcun pakhat le pakhat zawi-awk theinak le ngaidamnak nei uh. Bawipa in a lo ngaidam vekin nannih tla pakhat le pakhat ngaidam aw ve uh. Cule hibangtuk ziaza ṭha nan neihmi tlunah duhdawtnak beetcih uh; ziangah tile duhdawtnak cu ziangtinkim famkim zetih a finkhawmtu le rem ṭhepṭhep ih a tuahtu a si,”\nTiamkam 2. Keimah cu kawhhran member ka si.\nKeimah cu kawhhran rualrem tertu, lungrualnak tipungtu ka si ding. A famkim pastor, kawhhran upa, member zohman an um lo ih keimah khal ka famkim lo asi. Relsiat thangsiatnak ih hrampi, thusia phurtu, huat awknak, hmuhthiam awk lonak, rinhlelh awknak tipungtu ka si lo ding. Ka tuah thei mi thupibik cu ka ti thei tawk, Pathian in i thlawsuah zatin Thuthangtha ruangah ka thei tawk suah inka zuam dingih kawhhran tungdingtu, kawhhran lungrual tertu ka si ding.\nSing and Date:\n3. Ka Kawhhran cu Keimai bulpak duhnak, ruahdan, pomdan, ngaiihdan in umter ka tum dah lo ding.\nNauhak te pawl khi an kiangkap ziangkim cu anmai duhdan in umter an tum ringring. Zumtu tampi cu cuvek an si theu.Kawhhran member na si ve ten nangmai duhnak, duhdan, ruahdan, pomdan pawl cu na tanta zo. Midang rian dingin kawhhran memberna sinak asi. Zisu in “Zokhal sisehla i thlun duh ahcun mah zawnruahnak kha tlansan sehla nitinte a thinglamtah phur in i thlun she” Luke 9:23. Zisu dungthluntu pawl lakah zo a tumbik ding timi thu ah an rak buai dah. “Jesuh cu a to ih dungthluntu hleihnih a ko ih anhnenah, “A tum bik si a duhtu cu mi nauta bik a si hmaisa ding ih mi hmuahhmuah riantu a si pei,” tiah a ti, Mark 9:35.\nThuthlungthar sungah “siahhlawh” “Servant” timi tongfang voi 57 hman asi ih “rian” “serve” timi tongfang voi 58 hman asi. Bible in in zirhmi cu khrihfa zapi ten “siahhlah” “sal” kan si. Khrihfa lungput cu midang in ziang in tuahsak ding, upatnak in pek ding timi ruahnak a tel lo, midang hrangah ziang ka tuah thei mi a um, Pathian in keimah hmangin zo hrangah thatnak a tuah duh, midang hlawknak, thatnak, lungawinak cu mai lungawinak, duhdan, ruahdan, le pomdan hnakin thupi sawn ah ret in nitin nun asi.\nEph. 3:7 ah Paul in “Thuthangtha sal (siahhlawh) ah tuah ka si” ati. Khrihfa kawhhran member lungput diktak Bible in in zirhmi cu siahhlawh lungput, midang lungawiter tu lungput asi.\nHliakhlainak ah hmuhsuahmi kawhhran member pawl lungput dik lo hi zoh hnik!\nKawhhran tampi hliakhlai hnu ah mai hrang lawng a ruattu kawhhran sungah lungput hmuhsuahmi pawl tla cu:\n1. Pathian biakdan ah raal do aw aw (Worship war)\nPathian an biaknak ah an hmanmi hlabu, hla, music, hlarua dan, hlahruaitu, aw key, tvp, anmai duhdan le nuam tidan in Patian biakdan neih ding thupibik ah an ruahmi asi. Pathian Thlarau pawlkomnak in Pathian biaknak hnakin atlunlam thu pawlah an buai ringring.\n2. Meeting rei (Prolonged meetings)\nPathian Thuthangtha karhzai ter dingin evangelism, thlacamnak, rawngbawlnak ah tel ve nak thu pawl an rel dah lo. Tuktak tete thu ah rei zetzet an el aw aw ih zo ih thu a lal sawn, atlang sawn timi ah an buai ringring.\n3. Biak inn bungrua le thilri buaipi (facility focus)\nKawhhran sumpai tamsawn cu biak inn, biak inn sung bungrua, thilri le hmanrua pawl ah an hmang.\n4. Program thupitter tuk (Program driven)\nProgram pawl hi hmanrua an si ti ah ruat loin program a hlawhtlinnak hi kawhrhan rawngbawlnak hlawhtlinnak tawp ah an ruat.\n5. Mai sunglawngah sumpai hmang (inward focus budget)\nKawhhran lenglam ah sumpai an hmang mal tuk ih kawhhran sung kilkhawi awknak hrangah kawhhran sumpaian hmang.\n6. Pastor hnenah lungkim dah lo phutmi nei ringring\nTul poimawh ah pastor cu hnemtu le thlacamsaktu ding asi. Asinan kawhhran sungtel hrekkhat cun thu tenau khalah pastor an phut ringring ih ziangtik hmanah pastor parah lungkim diriam ti an nei dah lo, phunzainak an nei ringring. Kawhhrain tul pawimawh ngaisak hlehle mi si ding an duh.\n7. Ka covo asi ti lungput\nKawhhran member sinak cu mai covo vekin ruat tahratin kawhhran hnen ihsin nah ding, co ding, hlawknak le upatnak ngah lo tikah phunzai ringring.\n8. Khrih Thuthangtha karhzainak hnakin ngai pawimawh mi nei ringring\nKhrih Thuthangtha karhzainak, kawhhran milesa thutakah an thansohnak hnakin thudang thupi sawn ah retin ngai pawimawh ringring.\n9. Huat awknak le thinhengnnak\nKawhhran member pawl ziangtik lai khalah phunzainak an nei ringring. Khat le khat rem awk lonak, huatnak annei ih an ngiar aw ringring.\n10. Thuthangtha simsuaklo.\nMi malte lawngin an zumnak le rundamnak an comi thu midang hnenah an simsuak. Leitlun le community ah Thuthangtha karhzainak hnakin anmai tulhai, pawimawh cu thupi sawn ah an ret ringring.\nBible in in zirhmi kawhhran member sinak cu siahhlawh, midang riantu asi. Pek awknak asi. Midang kha pakhat nak, thupisawn ah ret ringring lungput asi.\nKhrih ih lungput:\nKhrih member pawl lungput diktak cu Phi 2:5-11 ah in sim. “Nan lungputdan cu Khrih ih lungput vek siseh” tiah in zirh.\n· Pathian sinak nei nacingin amai hrang hlawknak hminthatnak ruatin amahle mah Pathian thawn bang aw ah a ret aw dah lo;\n· Amah le mah a lawng aw ter ih sal dinhmun in a rungpiang\n· Tang a dor\n· Thihtiang thu a lung.\nPhilipian bung 2 nak ah nganmi pawl hi zumtu, khrihfa, kawhhran member pawl lungput a ngan mi asi.\nTiamkam 3: Kawhhran member ka si.\nKa kawhhran cu keimah bulpak duhdan, ngaidan, ruahdan, hlawknak hrangah ka ruat dah lo ding. Cuvek lungput cu mai hrang ruat asi.Kawhhran member ka sinak cu Khrih rian in midang rian ding in ka si. Keimah run dingah Zisu cu Kross parah thihnak a tuar. Kaduhdan, ruahdan, ngaihdan asi lo mi kawhhran sungah thilcang mi pawl cu lungawi sopar ten Khrih ka duhdawtnak ruangah ka pomrem thei asi.\n4. Kawhhran Hruaitu Hrangah Thla Ka Cam ding.\nVoikhat cu Tlawngkai ni zinglam asi. Pastor Mike cu cawlhni hrang sermon timtuah dingin cabuai parah a to ih thla a cam. Cule veten phone a on, kawhhran upa pakhat le a insang accident an tawng ti asi. Cabuai parah a Bible le Ballpen cu ten in accident nak hmun afeh. Accident ah pastor pa ih rualpi tha bik a thi. Sizungah a dasun a fehpi hai ih thla a camsak, nahzi 3 sung an rei hnu ah a fehsan ih office ah a fehsal. Lamzin parah fast-food lei phah in motor sungah a ei phah. Office ah mi pahnih in an rak hngak. Pakhat cu music leader asi ih ministry ah harsatnak ruangah a cawlhsan ding thu a sim. Nahzi pahnih sung a thu a ngaisak hnu ah thaten thazang a pekta. A dang pakhat cu kawhhran upa pakhat asi. A nupi thawn buainak an nei, an nupi in ngaizawng a nei. Thinna zetin a sim. Tikcu reizet a thu a ngaisak ih thla a camsak. Zanlan nahzi 5 asi zo. Inn ah tlungin cabuai parah cawlhni sermon ding cu zoh sal dingin a timtuah. Email a ong tikah mail thar a lut. Kawhhran member pakhat in email thawn ca a kuatih lungawilonak thu pahnih a ngan. Sizungah kan sungkhat damlo in veh lo ti asi. Pastor Mike cu a bang tuk. Inn ihsin asuaksal ih accident tawngte a va zohsal. 7:30PM ah a tlungsal tengteng a tul, hmundang ah feh in thlacamsak tul mi aum. Zan tlai hnu ah inn a thleng. Inn a thlen tikah a study room sungah a lut in sangka a khar. Thla a cam ih a tap.\nChurchleaders.com in asimdan vek asile thlatin pastor 1,700 in an rawngbawlnak an colhsan. The Francis Schaeffer Institute of Church Leadership Development in a simdan vek asile 35-40% rawngbawltu pawl hi rawngbawl an thawk pek ihisin kum 5 tiang an daih lo. 60-80 % pawl cu kum 10 hnu ah Pathian rawngbawl an sunzawm nawn lo, ti asi.\nPastor le kawhhran hruaitu pawl hrangah thlacam\nPastor hi kawhhran hruaitu asi vekin thlarau lam ralbawi asi. Satan in hnaihnok nak a phunphun, thanaunak, dungtawlh dingin a phunphun in a hnaihnok asi. Kawhhran member pawl thlacamsaknak a tulbiktu asi.\nA tha bik in thuthluknak tuah thiam ding, rualran ten duhdawtnak a tlaitluan in Thlarau Thianghlim lamhruai nak hrangah Pathian hnenah thlaza camsak ding asi.\nPastor insang hrangah thlacamsak\nKawhhran tul pawimawh ruangah voi tampi pastor in a insang kilkhawi a thlahdah pang thei. Kawhhran hruaitu cu I Tim. 3:5 vekin amai insung kilkhawi thei tu, thutak ah hruai thei tu asi ding. Voi tampi cu kawhhran sung tulnak ruangah pastor pawlin anmai insang an ngaihthah theu asi.\nHumhimnak hrang thla camsak: I Tim 3:2-4, ah a sim vekin kawhhran hruaitu cu soisel ding umlo ding asi. Cuvek si thei dingin Thlarau Thianghlim in a luahkhat camcin as tul asi. Pastor cu amai insang, kawhhran mipi le kawhhran lenglam mi pawl tiangin an upat tlak mi asi ding ( I Tim. 3) ti asi tikah cuvek milai tlingtlak an um pei maw? Satan cu milai hnakin a caksawn. Asinan pathian cu satan hnakin a caksawn. Curuangah Pathian humhimnak hrangah thlacamsak ringring pastor in a tul asi.\nPastor tampi an rawngbawlnak an bansan nak cu thanaunak, beidawnnak ruangah asi. Thanau lo ten, mawhsiatnak lak le satan thlemnak a phunphun lak ihsin Bawipa Pathian duhnak rian thei dingin\nTiamkam 4: Kawhhran member ka si.\nKa pastor hrangah nitin thla ka cam ding. Pastor hrangah hnatuan cem ti a um lo. Thanaunak le thabang tertu a phunphun a tawng ve ringring asi. Soiseltu lak ah nung in hruaitu tha, pa tha asi a tul. Pastor pa in amai huham caknak in ziangkim a tuah thei lo ruangah Pathian in huham cahnak le fimnak thawn a thuam ringring theinak ding hrangah thlaza ka camsak ding asi.\nTiamkam 5. “Ka Insang cu a hardammi Kawhhran Member si dingin ka kaihruai ding\nNa mit sungih thingtum hman poisa loin na unau mit sungih mithnawm fate kha ziangah so na poisat? Na mit sungah thingtum a um nacingin ziangtinso na unau cu ‘Na mithnawm ka lo coihsak ding,’ tiih na ti thei? Mititer aw pa! Na mit sungih thingtum kha suah hmaisata awla cuticun na unau mit sungih mithnawm cu fiangtein na hmu thei ding ih na coihsak thei ding” Mathai 7:3-5. Pastor famkiman um lo, kawhhran member famkim an um lo. Khrih vek cekci bangnak nei thei zohman hi lei taksa thawn kan nei thei dah lo ding. Insang hi kawhhran sung pehtlaih awknak tahthimnak vekin Bible sungah ngan asi.\nKawhhran le insang: Eph. 5:22-26 ah nupipawl pasal thuhnuei ah tuhlut awk ding thu a sim. Cang 32-33 ah pasal pawlin nupi a duhdawt ding thu a simih nupi pawlin pasal an upat ding thu a sim. Eph. 6:1-4 ah fale pawlin nulepa thu an nai tulzia pawl a si. Nulepa in fale pawl lungtawp ter lo ding thu pawl a sim. Insang a harhdam tik lawngah a harhdammi kawhhran member si a theih asi. Insang ah thlacam in thlarau nun harhdam mi si thei dingin nitin nunpi theitu si a thupi.\nInsang in kawhhrang hrang thlacam\nInsang ciar in mai umnak kawhhran hrangah thlacam ding asi.. humhimnak hrangah, dingfelnak hrangah, Thutak simsuahnak hrangah, kawhhran insang ciar hrangah, thazang peknak hrangah, taksa harhdamnak, kaihruai awknak ah fimnak, thleidan thiamnak hrangah thlaza camsak ringring ding asi.\nInsang in Pathian thangthat tlang\nNupi pasal, fate nei poh in mai insungsang zapi ten insang Pathian biaknak neih ringring ding asi. Insang ah Pathian thangthatnak nei in kawhhran ah bawmtu, taunt, tungdingtu le midang thapetu, siahhlawh tha si dingin zirh awknak, nunpi ding asi.\nKhrih ih monu duh ding\nKawhhran cu Khrih ih monu asi, Khrih cu mopa asi.\nZianghman phutmi nei loin kawhhran, Khrih ih mo cu duhdawtnak asi. A dik le a fel mi cu duhdawtnak a awl ding nan a santlai lo le a fel lo mi cu duhdawt thiam a har theu. Kawhhran cu leitlun a um sungah famkim lonak tete a nei ringring ding. Sikhal sehla Khrih in a duhdawt zet ih a mai thisen in a leimi kawhhran cu zumtu pakhat cu duhdawt tuk ding asi. Cutin ka insang cu kawhhran duhdawtbiktu, tlaihsantu, tungdingtu, bawmtu tha si dingin ka kaihruai ding asi.\nTiamkam 5. Keimah cu kawhhran member ka si.\nKa insang pawl cu kawhhran member tha si dingin ka kaihruai ding. Kan insang in kawhhran hrangah thla kan cam ding. Biak inn ah kan insungsang zapi ten Pathian kan be tlang ding. Kawhhran ah kan insungsang zapi ten Pathian kan rian tlang ding. Zisu Khrih in a duhdawt ih amai nunnak thing kross parah a pek hnawhsan mi kawhhran cu duhdawt zettu si thei dingin Pathian bawmnak kan dil ding.\n6. Kawhhran member sinak cu laksawng sunglawi vekin ka ret ding.\nTahthimnakah: johny cu amai ihnak room thianfai dingin ka fial ih hnawmbal pakhat hman hmuh ding um loin ret ringring ah ka fial. Midang pakhat in Johny hnenah laksawng sunglawi tha zet pakhat a rak pek. Johny in fialcawp in a tuahmi cu dan vekin a tuahmi asi. Laksawng sunglawi a cohlang tikah dan vekin si loin lungawinak phurnak thawn a lak ding asi.\nA hmaisa tathimnak vekin kawhhran member situ cun kawhhran member sinak in a phutmi pawl cu dan vekin an tuah theu men asi. A phnihnak ah laksawng covo la tu cu lungawi sopar ten a lak in a phur zet ding asi. Club membership pe in member asi tu pa cun club cu amai duhnak vekin hman ding, amai duhnak ngah nak hrangah asi. Asinan club membership vekin kawhhran member sinak neitu pawl cun kawhhran hnen ihsin an ngahmi, an duhdan le lungawi zawng asi mi pawl parah an hngat aw. Anmah in an ngah ding hrimhrim ahan ruat aw ih kawhhran hrangah ziang ka tuansuak mi asi ve ding timi hnakin kawhhran in ka hrangah ziang I pek thei ding, ziang kahlawkpi ding timi lawng an zoh asi.\nBible in kawhhran member sinak in zirhmi le simfiang mi cu club member sinak vek asilo, laksawng co tu sinak asi. Mi zokhal ansual theh (Rome 3:23) ih thi ding lawnglawng kan si theh (Rome 6:23). Cutin sualnak nei lo Pathian Fapa cu kan ai awh tuar in a thih. A thihnak ruangah rundam kan si (II Kor. 5:21). Cutin sualsir in Khrih ah kirsal ding kan si (Tirh 3:19). Cutin Pathian zangfahnak zumnak in khrih ah rundam mi kan si (Eph. 2:8). Cutin Pathian zangfah lainatnak laksawng kan co mi ruangah kawhhran sungtel kan si theinak asi ( I Kor. 12:27-28). Khrih ih ruangpum pehzawm, taksa peng pakhat ka si venak cu Pathian laksawng pekmi asi.\nKawhhran hi milai le milai cawimawi awknak, mai duhnak tuah famkimnak, milai diriamnak hawlnak hmun asilo. Pathian in amai zangfah lainatnak ruangah in rundamnak laksawng kan comi sungah kawhhran member sinak khal a tel cihmi asi sawn.\nDungthluntu pawlin a tumbiksi an duh ih thu an el awk rero khal Zisu in a theih tikah an lungput tenumza cu a sim fiang hai (Mat. 20:25-28). Curuangah an zatein Jesuh in a ko khawm ih, “Nan theih vekin leilung tlunih uktu pawl cun an ukmi pawl kha an lal-hnawh hai ih hotu pawl khal in thu an nei ngaingai. Asinain nannih lakah cun cu bangtuk cu si hlah seh. Nanmah lakah pakhat khat in mi dang hnakih thupit a duh ahcun midang pawlih hnen-um a ṭuan a ṭul; nanmah lakah pakhat khat in hmaisa bik si a duh a sile nan sal a sihmaisa a ṭul. 28Milai Fapa cu rianmi si loin mi riantu si dingah le mi tampi tlen dingah a nunnak pe dingin a ra a si,” tiah a ti.\nKeimai covo asi ti ruahnak lungput neitu member pawl cun cumi khami tiah an mai duhnak a famkim mi siseh famkim lo mi thu ah siseh an au ring zet theu asi. Cule kanmai duhdan in thil a feh lo tikah kan phunzai, akn aihram theu. Asinan kan nunnak neitu, Khrih Zisu ah in rundamnak, a lak in in pekmi rundamnak laksawng kan comi ruangah kawhhran member kan si thei thuhram ihsin zoh thawk tikah lungput danglam pi a thleng aw asi. Keimah in ka phu ve hrimhrim timi lungput ahlo theh. A nepbik cotu, netabik si duhnak lungput in neither ih midang hmaisa sawn ah fehter, coter, thatter duhnak lungput thawn midang rian duhnak thinlung in kan khat sawn asi.\nKawhhran member sinak hi kan phu lo mi Pathian pekmi laksawng sunglawi asi. Asinak vekin urhsun zetin sunloih uhsi.\nTiamkam 6. Kawhhran member ka si.\nKawhhran member ka sinak cu laksawng asi. Alak in Pathian pekmi laksawng sunglawi rundamnak laksawng ka co tikah Khrih ih ruangpum asimi kawhhran sungtel sinak khal ka co cihmi asi. Local kawhhran member ka sivekin tihnimmi ka si. A tu ahcunkawhhran member pawl lungawi sopar ten duhdawtnak in rian ding lawng ka ruat. Kawhhran member ka sinak cu ka phu hrimhrim ruangah si loin a sunglawi tuk mi Pathian laksawng asi ih midang rian ding ka si.\nThuhram: Thom S. Rainer, “I a church member”.\nKAWHHRAN MEMBER KA SI.docx\nDec 6, 2016, 8:08 AM


Psychologist Robert Sternberg ih simmi duhdawtnak phun (7) - IHBURLEN\nPsychologist Robert Sternberg ih simmi duhdawtnak phun (7)\nJuly 27, 2021 admin CAHRAM 0\n1988 laiah Robert Sternberg timi Psychologist pakhat cun duhdawtnak thawn pehparaw in Theory a suah. Cumi a theory ahcun duhdawtnak phun (3) a um a ti. Pakhatnak ahcun mi pakhat le pakhat hi hmuihmel ruangih uarawk, pahnihnak ahcun pakhat le pakhat sungmuril tiang nelawk, pathumnak ahcun neiaw dingih lungkimtlang, tiin.\nTu-ahcun hi pawl lawng si loin duhdawtnak phun (7) a phosuaksal.\n1. Aatcilh duhdawtnak:\nThinlung lam duhdawtnak langsuah dan hmaisabik cu mi pakhat hin khualkhua minung pawl reilote a tonmi aatcilh ih uar hi a si. A suangtuahnak khawvel khalah a uarmi cun a luahkhat ih a hmuihmel le a thuhla cun a mitthlam ah kian zai an rel thei lo. Hivekih aatcilh duhdawtnak hi a thla tel le a kum tel khalin a rei thei ih fiangfai in sim theih a si lo.\n2. Lungkim duhdawtnak:\nPakhat le pakhat nelawk zet hnuah pehtlaihawknak tha a suak ko nan, duhdawtawknak tiang an thleng hrih lo, rualpi vekin an komaw ngaih hrih men. Hivek duhdawtnak cu pakhat le pakhat theihthiamawknak le thinlung ih ngainatawknak parah hrambun in duhdawtnak tiang thleng dingah tikcu lak a tul lai.\n3. Ngaihsak lo duhdawtnak:\nPakhat le pakhat hmun khatah khawsatlang tho si in, zianghman lunglut khopih ngainatawknak a um lo. Annih cu sumpai ah siseh, fanau thu ah siseh boruak tlak dan ruangih umtlang men an si. Hivek duhdawtawknak ah pakhat le pakhat pehtlaihawknak tha a suak dah lo.\n4. Oltlong duhdawtnak:\nZiangkhal ruat cuca loin, hmailam thil ra thleng theimi khal thlir hrothrai loin duhdawtaw mai, neiaw mai, fate khal nei vivo mai a si. Hivek duhdawtnak hi a oltlong zet nan, rei a daih duh riangri.\n5. Lungsak duhdawtnak:\nPakhat le pakhat ngainaaw in lungsakten an um ih ziangtik lai khalah Romantic zetin tikcu an hmang. Annih hi ziangtlukin an duhdawtawk hmanah neiaw dingin lungkimtlangnak an tuah dah lo. Hivek hrimhrim a ruah khal an ruat dah lo. Fala tlangval nun ah an ceng luarkai tuk ih ziang thuhla hman an karlakah a tlem lo.\n6. Theihthiamawk duhdawtnak:\nPakhat le pakhat nelawk hnuah umtlang dingin lungkimnak an nei nan, khat le khat hipawktonnak an nei hrih lo. Annih cu theihthiamawk duhdawtnak lawng an kol lai. Asinan cui’ theihthiamawknak in khat le khat hipawktonnak a hringsuak vivo thei ko.\n7. Famkim duhdawtnak:\n1988 laih duhdawtnak theory 3 ah famkim duhdawtnak hmuh ding a mal zet. Mi tampi hin himi theory ih pahnih tiang lawng an thleng thei ih thenkhat cun pakhat lawng an nei lai. Himi theory pathum neitu cu leitlun ah mi vannei bik an si. A famkimmi duhdawtnak neitu cun an hringnun ah ziang khal an ngai nawn lo.\nChina ram laifang cu Typhoon phir Cempaka le In-fa tei’ unau in an nuai (video)\nNunau hi umlak menih ṭah ciamco an hmang


Tom Cruise Le A Fala An Ṭhenaw – Meifar\nTom Cruise Le A Fala An Ṭhenaw\nJune 13, 2022 admin Leitlun 0\nKum 40 mi Tom Cruise cu US lemcan thiam hminthang a si, zuknung lam ahcun a hlawhtling zet nan duhdawtnak ahcun a hlawhsam. Nupi veithum a nei zo ih parol (pathlawi) a si, fate 3 anei zo. Lemcan thiam hminthang Hayley (kum 40) thawn an kopaw nan an tluang thei lo.\n2020 kum ah Hayley thawn Mission: Impossible 7 timi zuknung an cangtlang ih an duhaw cih, September 2021 ah veikhat an ṭhenaw. Cumi hnuah an biaaw ṭheu ih an kopaw sal nan tu’ah an ṭhenaw lala. An thuhla buaipitu in, “An pahnih karlakah thil a feh tluang thei lo ruangah a veihnihnak an ṭhenaw, rualpi vek ih um an duh sawn” tin an tarlang.\nLeitlun ih hlasakthiam hminthang Shakira (kum 45) le a pasal bawlung sit thiam Gerard Piqué (kum 35) cu kum 11 sung an umtlang hnuah an ṭhenaw fel. An pahnih lungkimnak in, “Kan ṭhenaw tin kan nenhnget ruangah poi kan ti zet. Kan ruat thupi bik mi kan fale pawl ruangah kan thubuai hi in zahsak hram uh. In theithiamnak parah kan lungawi” tin an tarlang. An ṭhenawknak thubuai hi an tarlang lo.\nThuthang ṭhenkhat ahcun a pasal Gerard hi a uire, a bawlung sitpi pakhat ih nu thawn an ittlang tin an ngan. Shakira le a pasal Barcelona arsi Gerard Pique cu 2010 World Cup ihsin an hmeltheih aw. Cutawk ah Shakira in “Waka Waka” timi hla a sak, tu’ah fa pahnih an nei zo. Shakira tei nupa hi kutsihnak an nei hrih lo. Media pawlin thu an sutnak ah a pasal in, “Kan boruak a ṭha ih neihawk sawmawk khal a ṭul hran lo. Tu’ih kan umdan hi a ṭha ka ti. Fa kum 9 mi le kum 7 mi kan nei zo, kan kopawknak cu a ṭha zet. Neihawk kherkher a ṭullo” a ti.\nShakira hi a pasal aiin kum 10 in a upa sawn. Media pawlin thu an sutnak ah a pasal in, “Espanyol team fehtlang ih bawlung sit cu nuam ka ti tuk. Leitlun ah tahthim ding aum lo, Real Madrid ih ka lek lai aiin nuam ka ti sawn. Espanyol team ih bawlung sit cu nupa-sinak hman aiin nuam ka ti sawn” arak ti zo. Shakira in a pasal cu an inn ihsin a dawisuak ih tu’ah a fale pahnih thawn an um. A pasal thawn an ṭhenawk fel zo ruangah Barcelona ram ah aum nawn lo ding, Barcelona ram ah sungkhat le rualpi a neih lo ruangah a fale pahnih hruai in an ram Colombia ah a tlung tum.\nMuse Ih Hnaṭuan Pakhat Cu Inn Par Ihsin A Tla That\nIsrael Daan Zirhtu Saya In Nunau (7) A Sualpi, A Bum


Ngaidamnak - Hre Mang\nNupinu pakhat midang thawn an to aw aw ih a thinheng tukin “Bawi Jesu in a ngaidam khal asile kei cun ka ngaidam thei lo ding” ati mi tongkam hi ka hnasung ah reipi a cam ringring. Zumtu tampi hi cuvek cu kan dinhmun asi theu ti ka thei. Bawi Zesu in amah zumtu pawl hnenah a thupek, zumtu pawl in thlun lotheihlo in thlun ding pawl hmuahhmuah lakah “Ngaidamnak thupek” hi a har bik pakhat asi ding ticu thlarau nun pitling nei tu hmuahhmuah in an thei cio ding ka zum. Ngaidamnak timi hi mai milai mizia (nature), le thuken (principle) kalh in nun asi. Lai pacangtha tongkam cun „Pawpi cun a neh a thihpi ih pacangtha cun a tong/thu a thihpi“ ti a rak si nan Ngaidamnak cun cui pacangtha thuken khal pahtlang atul. Ziangah tile milai thuken (principle) hnakin Pathian in milai a duhdawt sawn.\nPathian in misual a ngaidamnak zoh hnik uhsi! Amai mizia kalh le thuken kalh in a nuncang mi, a tluse zomi milai cu Pathian in ziangtin a ngai dam thei? Mlai mizia le nuncan ziaza, tuahnak pawl cu Pathian fihzawng le tenumza a rak si fawn. Ziangtin cuvek mizia a nei mi milai cu Pathian in “ka fa” ti ah a ko thei? An sual a ngaidam hai maw si? Asile a thianghlim mi Pathian cun ziangtin amai mizia thawn a kalh aw mi milai cu a tang sungah a pawm thei? A bawrhhlawh mi pawl cu ziangtin a thianghlim mi thawn an um tlang thei?\nPathian in sual hi a ngaidam lo, misual a ngaidam mi asi. Misual pawl sualman cu Bawi Zesu in khross parah a peksak sawn asi. Sualnak hmuahhmuah ih man cu Khross parah pek asizo sawn asi. Khrih sungah misual cu ngaidam asi sawn. Cuticun misual cu Khrih zumnak thawng in Khrih sungah tithianhlim in a um sawn asi. Mi zokhal, Khrih sungah a um lawnglawngah a sualman pawl cu ngaidam, man peksak asi zo ih midang mawhnak khal a ngaidam thei asi. Cutin asile Pathian in sual cu a ngaidam si loin milai pawl sualman cu a peksak sawn asi.\nPathian in Khrih sungah milai pakhat a sersiamthar ih amah thawn um tlang thei dingin a tithianter tikah “ngaidamnak thupek” hi thlarau hmanrua pakhat asi. Zokhal amai unau (khristianpi) sualnak a ngaidam lo tu cu Pa in a sual a ngaidam ve lo ding. Ngaidamnak ih umzia cu, tongdang in kan sim asile, mai milai mizia kalh zawngih nun asi. Milai mizia cun a ngaidam thei lomi kha ngaidam asi.\nNgaidamnak thu thawn peh aw in cinken tul mi hrekhat lakah simduh mi a um:\n#. Ngaidamnak cu “sual pomsak” asi lo.\n#. Ngaidamnak cu sualnak theihhngilh sak asi lo.\n#. Ngaidamnak cu Pathian in a ngaidam thei mi pohpoh ngaidam asi.\n#. Ngaidamnak cu zumtu in “duhdawtnak thupek” a thun maw ti ah hniksaknak asi.\n#. Ngaidamnak cu mai tisa mizia kalh in nun asi.\n#. Ngaidamnak cu thlarau in zumtu nunah a rahsuak mi asi.\n#. Ngaidamnak cu zumtu pakhat in Pathian thupek maw amai duhnak a ngai pawimawh sawn ti hniksaknak asi\n#. Ngaidamnak cu thlarau ah mi pitling si thei dingin kan hrimrhim dingmi karbak asi\n#. Ngaidamnak cu thlarau ah pa si thei dingin thinlung timtuah nak asi\nZumtu mi tampi in Pathuan thupek „Ngaidamnak thupek“ kan thlun thei lo ruangah kawhhran tampi a kekkuai, zumtu tampi thenthek awknak a suak, nulepa thenthek awknak a suak, unau sungkhat thenthek awknak a suak, rualpitha thenthek awknak le thinlung kekkua ko duhdawt aw dah tu pawl thenthek nak a suak. Asinan, khatlamah, „ngaidamnak“ nun nei ding khalin milai thinlung cu a kekkuai theh a tul asi. Ziangah tile ngaidamnak nun cu milai tisa thinlung kalh zawngih nun asi. Hmansehla Pathian cun a kekkuai mi thinlung cu thawi nak rimhmui ah a ruat mi asisawn fawn.\nNgaidamnak thu hi mi tampi in an sim ka thei dah, keimah khal in ka sim dah, ca khalin ka ngan dah, asinan a thuk deuh deuh in theih tikah nunpi ding a rak tam sinsin.\nKan ram khrihfa ti aw pawl lakah ngaidamnak nun a um lo ruangah insang, nupa karlakah, ihkhun par ih thu-te-hla ihsin, tappi kawm, khawlak, le mibur tawn khawmnak, rualpi kawm awknak, pawlkom lakah, telephone sungah, cakuat sung, le a pawibik pulpit par tiang ihsin huat awknak milai thlarau eisiattu turnei thlisia a hrang rero. Cutin santhar mino thinlung sung tiangah huat awknak, ikfiknak, thincinnak, le ngaidam thei lonak in a eisiat ruangah mi tampi rualpi unau vekin a duhdaw aw ding, Khrih ah le miphunah pumkhat in unau vekin kutkai in bawmbawi aw tawn ding, nun hmakhua sial tlangding, ram le miphun tungding tlang ding tla riahsiatnak tlen aw tu ah an cang sawn riangri theu.\nNgaidamnak nun neih lo ruangah milai sungmuril ah hmun a luahtu, thu ttha lo le dunglam thuanthu thinnatnak, mai tlin lonak le sualnak, riahsiatnak le ninghannak ruangah mi tampi nitin lungawinak an hloh. Ngaidamnak nun nei lo pawl cun anmah le anmah an dunglam thuanthu ih an tuahsual mi parah thiam awk lonak an nei, lungsia mithmai thawn an khatih midang an kiangkap um, thuanthu, Pathian par tiangah lungawi thei loin an um theu lawng si loin midang kiangkap um hna-hnawk tu ah an cang theu. Ngaidamnak nun a nei lo tu cun midang mawhzia le amai hmakhua humhim awknak ding thu pawlin a sunglam nun a luahkhat theu fawn.\nNgaidam thei lonak nun, thincin neih nak hi laimi thlarau eisiat tu nathrik ttihnung bik pakhat asi. Mi pakhat na ngaidam lo tikah a siatnak thu in na sunglam nunah hmun kausawn a luahkhat theu, cutin na ruat mi thusia pawlin na lungsung a lo luahkhat tikah na kaa ihsin a suak mi khal thusia asi theu. Na ngaidam thei lomi kha kum reipi tiang midangin a hmin an sal tikah na thinnatnak ngaidam thei lomi a suak ih a siatnak rel ding na cak ttia ttia theu. Cuticun ikfiknak, thincin nun cun sal ah a lo tuah ih na thlarau cu tthang thei loin a lo namtlak vivo theu. Na lungawinak a lo siatsuah ih na malsawm dawn ding lamzin a lo khamsak theu.\nMi zokhal, a thlarau nun hrisel, tthang le rahttha rah thei dingin ngaidamnak nun a nunpi thei hrimhrim a tul.\nCuruangah mi zo khalin nitin lungawinak famkim, Pathian malsawm pekmi cu diriam zetin a nitin nunah a cen ih lungawi diriam nun a neih theinak ding hrang ahcun amah le amah, a Pathian, thuanthu le midang a ngaidam ih ngaidamnak nun a nunpi a tul. Cui ngaidamnak nun cu ziangvek asi ti zoh hnik uhsi!\nNgaidamnak cu Pathian thupek asi. Pathian ka zum titu, Pathian in a ngaidam zomi pawl cun hril ding kan nei lo, ngaidam hrimhrim ding kan si. Asile zo pawl kan ngaidam dingih ziangtivek canah kan ngai dam ding?\nNa Pathian ngaidam aw: Voi tampi cu, zumtu ti aw pawlin thla an cam ih Pathian hnenah an dil mi an ngah lo tikah Pathian an vuivai theu. An ttongsuak lo hmanah an lungsung ten an Pathian parah an bei a dawng theu. Mi hrekkhat in Pathian ka vuivai lo, Pathian ngaidam ding ka nei lo an ti men ding. Mi zokhal, mai kiangkap dinhmun, duh lomi ton tikah, le duh mi ngah lo tikah a lungawi thei lo tu pawl kha an Pathian an ngaidam thei lo ruangah asi. "Bawipa, na thuthu siseh, ka lo dil mi I tuah sak lo khal asile ka nitin nun le ka kiangkap ah na duh mi a famkim asi ti ka theih ruangah ka lo ngaidam, nangmai thuthu in ka nung ding" tiah mi zokhalin lungawi siamso ten an ti thei hlan cu an Pathian an ngaidam hrih lo tinak asi. An Pathian parah vuivainak a nei lai tinak asi. Na Pathian ngaidam aw, na parah ziangvek thleng dingin a siang khal asile Pathian le dinhmun, le midang zohman mawhsiat nawn hlah aw! Na tisa duh lo zawng kha na thlarau hrang thiltha a rak si ziar thei ruangah na Pathian cun na tisa nawmnak le diriamnak hnakin na thlarau nun kumkhua vanram ah na um ding khal a ngai pawimawh sawn.\nHitihin thusim tu in a dimdah;\nVoikhat cu pastor pakhat kha a fapa neihsun in a thihsan ih a tap ciamco, Pathian parah a thin a heng tuk lawman! "Pathian, ka lo rian rero ih nitin te thihnak le nunnak karlakah satan ral ka do rero na cingin ziangah saw ka fapa ilaksak! Ka fapa a thih laiah khui ah saw na um? Umkim Pathian an lo tisi ka fapa thih ding na hmu lo mawsi?" tiah Pathian a suahsalh ih a tap ciamco. Cule, Pathian in hitin a sang, "Na fapa a thih lai fang ah khan ka Fapa a thih lai fang ih ka umnak ah ka um asi." Ati.\nMidang ngaidam aw: A biktak in na duhdawtmi pawl na ngaidam hai a tul, ziangah tile na duhdawt mi pawlin an lo tuah naa thei bik. Na duhdawtnak ruangah na tuahsak mi, an hrang na pek awknak, an hrang thiltha na duhsak mi pawl an thei lo, na duhsak nak vekin an nun lo tikah siseh, na huat zawng na duhlo zawngin an nungih na duh lo zawng an tuah, na duhzawng an tuah duh lo khal asile ngaidam aw. Na Pathian hman in a ngaidam thei asi ahcun ngaidam ve aw! Na ngaidam lo asile zohman mawhsiat ding na nei lo. Na mawhsiat khal le nangmah na thin a naa sinsin. Ziangtik hmanah na duhtling in an lo tuahsak dah cuang lo dingih na damsung thinthip fialfial in na lungawinak na hloh lak men ding. Na duhdawtmi pawlin na duhdawtnak an thei thiam lo, na duh lo zawngin an nung, an lo dodal, relsia, thangsiat, zuarthlai khal asile ngaidam aw. Na duhdawtmi pawl kha nangmai duhzawng tuah tu ding, na lungawi zawng tuah tu an si lawngah na duhdawt asile leitlun mi pawl duhdawtnak vek asi ih duhdawtnak dik asilo. Duhdawtnak dik cun na duhdawtmi pawl hrangah ziang thiltha ka tuah sak thei ding timi sawn kha canttha zoh in a duhdawt ringring sawn asi.\nNangmah le nangmah ngaidam aw aw: Mi tampi cu Pathian zumtu ka si an ti hnu khalah khua hlan lai ih an tuah sual mi kha an cing ringring. Biak in an feh tik khalah mithmaisia in an um ringring. An phuhrung aw ringring. Midang lak an tlan tik khalah mi zapi in a thuanthu sia, sualnak pawl cu cing ringring ding vekin an ruat. Pathian in a ngaidam zo hnu khalah mah le mah ngaidam aw thei lo, mawhsiat aw ringring, mithmai sia ringring, malsawm dawng tlak lo, vanram kai tlak lo, Khrih ih duhdawt tlak lo vekin thinlung nau le thanau in mithmai sia mi tampi an um. Cuvek zumtu ti aw pawl cun an sual tuk ruangah Pathian in a ngaidam thei taktak ding khal an zum lo, Pathian in a ngaidam zo hmanah malsawm dawng tlak ah an ruat aw lo, malsawm an dawn hmanah midang tisa mittha deuh, an mah hnakin ttha deuh in an theih mi pawl tlukin thlawsuah dawng tlak ah an ruat aw lo. Himi casiar tu lakah mah le mah ngaidam aw thei lo kan um pang maw? Ngaidam aw aw, Pathian in a lo ngaidam zo ruangah lei le van karlakah zo hman lo mawhsiat tu ding an um lo, na parah thutthen thei tu ding thuneihnak neitu lei le van kar lakah an um lo. Pathian insang sungtel, Khrih ih ro-ttawm tu na si zo. Amen! Bawipa na ngaidamnak ka cohlang ih ka nunpi asi ti ve aw! Leitlun mi pawlin an lo ngaidam lo khal sile na dunglet hawih nawn hlah hai aw! A lo ngaidam lo tu pawl kha zangfah hai sawn aw! Ziangah tile an lo ngaidam lo ruangah an sunglam thlarau nun cu nget, thlacau cancer cikhat in a ei rero sawn asi. Thlacam sak sawn aw!\nNgaidamnak taktak: Voi tampi cu mi tampi in midang kan ngaidam kan tinan an sual man cu kan cawh ringring. An mawhnak kan ngaidam khal le an thu hla kan rel ringring, kan duhdawt thei nawn lo, an hmin midangin an sal veten kan thin a tur ut-o, an siatnak rel lawnglawng kan cak, an siatnak rel tu cu kan rualpi ttha ah kan tuah mei, an tthatnak rel tu cu kan hua mei, an kiang kan um tikah kan hmul a tho suarso theu. Cupawl cu ngaidamnak nun na nunpi ding ahcun na kalkan hrimhrim a tul. Ngaidamnak diktak cun na ngaidam mi pa/nu ih mawhnak cu na theihhngilh sak ih a thu an rel tikah a hlan ih a mawhnak, na ngaidam zo mi thu hrimhrim na rel nawn lo, thei nawn loin na theih hngilhsak zo. Cutikah a hrang tthatnak na duhsak ih thla na cam sak. Cuvek cu Khrih ih ngaidamnak cu asi. Vanram kan thlen tikah Zisu Khrih in kan sualnak le mawhnak phorh ringring ding sisehla zo hman vanram um nuam kan ti lo ding. Khrih ih kiangah um khal nuam kan ti lo ding. Vanram na thlen tikah, dungthluntu Peter in zingzan leitlun na um lai ih na sualnak pawl kha porh suak ringring ding sisehla zohman vanram um nuam ti an um lo ding. Curuangah, ngaidamnak ti tikah, thinlung muril, sunglam nun ihsin kan parah ah mawhnak a nei tu ih mawhnak le sualnak cu theihhngilh sak, rel nawn lo, ruat nawn lo, ttong nawn lo, kan parah mawhnak nei lo, kan lungawinak siatsuah dah lo vekin pehtlaih awknak neih kha asi. Cutin ti tikah ngaidam zomi zapi ten pehtlaih awknak hlun kha zawm sal ding tinak si loin thinlung sungah thuanthu sia pawl theihhngilh bepbep zo vekin nun sawn kha si.\nThuanthu ngaidam thei a tul: Leitlun milai thuanthu hi kan kut sungah a um lo. Mi zokhalin nitin te kan mai thuanthu kan ngan rero. Cuvek thotho in mibur, miphun, ram le miphun, pawlkom, mibur, hrin le hnam thuanthu kan ngan rero asi. A cang zomi thuanthu le tuisun ah kan tawn rero mi thuanthu pawl cu kan ngaidam thei a tul. Kan duh lo zet mi, kanmah mimal thuanthu, insang thuanthu, hrin le hnam, thuanthu, miphun le ram, peng le khua thuanthu, kan duh lo mi kan pom thei lo mi thuanthu tampi cu nitin in santiluang in a fen cuahco. Hi pawl ngaidam thei loin thinheng le lungawi thei loin a um tu cu a damsung riahsia in lungawi diriam nak nun a nei dah lo ding. Curuangah, kanmah in kan thleng thei lo mi santiluang thuanthu cu kan ngaidam thei a tul. Kan tuah thei lomi kan ngaidam ih kan pomrem thei hnu lawnglawng ah kan tuah thei mi, kan thuanthu nung khal a tha bik, le a sunglawi bik, a lungawi bik thuanthu kan ngan thei ding asi. Dunglet hawi in a bung zomi caw-hnuai rut tum rero khal at-thlak asi. Mi zocio khalin mai nitin nun hma khua ah Pathian in thleng dingin a sian mi, kan thuanthu nung cu a tha bik le a sunglawi bik lungawi bikin kan tuah thei nak ding hrangah thuanthu ngaidam thei a tul. Mi zokhal amah in a thleng thei lomi hrangah a tap rero tu cun a thleng thei mi le a tuah thei mi parah a lungkim le diriam ding khawp in, a ttha bik in, a tuah suak thei dah lo ding. Na thuanthu, na insang, na hrin, na peng, na miphun, na ram, na pawlkom thuanthu pawl kha ngaidam aw la, na tuah thei mi, tuisun ah a tha bik, na hmaika ah Pathian in a lo ret sak mi kha fel thei bik in na neih mi, theihmi, le ti thei mi suah in zuam sawn aw.\nMi pakhatkhat in 'kei cu zianghman ngaidam ding ka nei lo" titu tla kan um men thei. Asile himi ca na siar zan cu bang tuk loin hna ttuan cawl aw la, na ihzawng ah minute 30 hrawng to in thu ruat ttha sal hnik aw! Ziangthu pawlin na lungsung a lo luahkhat ih ziangthu pawlin na lungawinak a lo laksak, siatsuah theu, zovek le ziangvek thuanthu pawl na hna sungah a lut tikah na lungawi lonak sim dingin na sunglam in a lo turh ut-o theu, ruat ttha sal aw! Na kiangih um, na nupi/pasal, unau, rualpi ttha pakhatkat in na theih dah mi milai hmuah hmuah kha pakhat hnu pakhat an tthatnak rel in fak ciamco sehla zo ih hmin a sal tikah na mithmai a thleng aw dingih na awm sung a tur et-uo ding? Ngaidam ding na nei lo si loin na thei aw losawn tla asi thei. Ziangsaw midang siatnak, nangmai siatnak sualnak le tlamtlin lonak, hawm thawh awknak, thuanthu sia, ninghannak, riahsiatnak, le lungawi thei lonak thu pawlin na lungsung a lo luah theu? Na ngaidam zo asile na ngaidam zomi pawl siatnak hrimhrim a ruat khal ruat nawn hlah aw la na ka hrimhrim in suak nawn hlah she! Na ngaidam zo mi mi/nu/pawlkom/mibur ih tthatnak an rel na theih tikah an tthatnak le thapek nak lawng kha na thinlung in ruat ve thlangin thlawsuahnak le thazang peknak tongkam lawng khan a kaa ihsin suak ve thlang sheh!\nNa Pathian in a lo ngaidam zo vekin na thuanthu le midang thuanthu khal kha ngaidam aw la na nitin nun cu lungawi sopar ten diriam zetin na Pathian thawn kutkai in leng thlang aw! Milai damsung cu tawite lawng asi, na tuah theilo mi parah thinbang in um dah hlah aw! Na tuah thei lomi parah thinbang in na um ruangah na tuah thei mi hman ttha ten na tuah thei nawn lo theu asi lo maw! Bang thlang aw la, na neihmi, theihmi, ti theimi thawn na kiangkap ah Pathian in amai hmuihmel keng in a sersiam mi le a duhdawt ih a fapa thisen in a thlen mi milai, nangmah thawn pehtlai dingin Pathian na kiangkap ah a lo pekmi na miphunpi, zumnak le thisen ah na unau pawl kha duhdawtnak le hnam awknak thianghlim in hnam hai aw! Cuticun mangbangza na Pathian in a lo kamcia mi laksawng na co ngah ding. Na Pathian in thil pakhatkhat tuah dingin a lo fial tikah a lak in a lo fial dah lo. Curuangah, "ngaidam aw" a lo titikah "Ka ngaidam thei lo, amawhtuk, ka thin a naa tuk" ti hlah aw! Laksawng tumpi na ngah ding asi! Cui laksawng cu satan in na ngah ding a duh lo ruangah na thinnat nak le ngaidam thei lonak ding lawnglawng na hna sungah a lo thun ih na ruahnak sungah a lo cawkbuai ringring nak asi! Pathian thu maw na lung saw ding, satan thu, na Pathian ti lungawi in laksawng na co ding maw, satan na tilung awi dingih nangmah le nangmah na siat suah aw ding! Hril ding na hmai ah a um!\nNA NGAMDAN DING MAW?


Khuabawi/Venglal Kan Hril Tikah – တရားသူကြီး Salai Thawngpi | Falam Online Media\nJanuary 17, 2021 January 17, 2021 Ni Hnem Sung\t0 Comments\nKhuabawi hi khuakom (Uksuh) hotu an si vekin hrekkhat khua ahcun khawte 4/5 kom hotu an si. Curuangah khuabawi hi thupi zetih kan ruah a ṭul. Khuabawi ka ti tikah khawpi sung ih venglal khal a huap cih ding.\n2008 daanhrampi caang 289 ah khuabawi asilole venglal cu khawmi pawl ih upat hmaizahmi kha daan vekin hril ding a si tiah a um. Cule veng/khuakom uknak daan caang 5(d) ah mipi ih upat hmaizahmi a si ding tiah a um ve. Himi upat hmaizahmi timi hi kan mah le khua cio in ziangtin kan tah timi a thupi zet ding. Upat hmaizahmi kan hril maw, hrillo timi cu mipi par ih ṭhum aw ding mi a si. Mipi kan dinhmun langternak a si kan ti thei.\nKhuabawi/venglal hnaṭuan ding hi veng/khuakom uknak daan caang 13 ah phun (31) a um. Himi phun 31 pawl a hman dan ding cu veng/khuakom uknak daan kalhmang (rule) ah a um thluh.\nCule daan dangdang ah khuabawi hnaṭuan tete bikhiahmi an um ih Leiram daan tla ahcun thuṭhennak tiangin thuneihnak a pek. Leiram thu khalah thupi zet an si.\nCuruangah khuabawi kan hril tikah kanmai khua dinhmun lawng si loin kan Falam pengpi dinhmun tiang in zoh phah a ṭul. Ziangahtile Falam peng zate huap in Penguk in ukhruai hman sehla hna a ṭuantu taktak cu Khuabawi/venglal pawl an si. Khuabawi/venglal pawl in ziangtluk hna an ṭuan thei timi par ah Falam peng ṭhansonak a ṭhum aw ve.\nFalam peng ah khawkom 84 lenglo kan um ih veng 14 lai a um. A zate kom ah 98 a si ruangah Khuabawi/venglal 98 lenglo kan nei ding tinak a si. Cule khawte lam ah mipum 40000 lenglo kan um ih khawpi pathum ah 18000 lenglo an um. Mipum 58000 lenglo hruaitu Khuabawi/venglal 98 hi mithupi zet an si.\nHitluk thupi a si mi Khuabawi/venglal kha a cang thei a si ahcun 2021 hrilawknak ah cun BUAIH ngah zo MINO pawl hmanin ṭuan thei ve hai sehla duh a um zet. Hakha khawpi ih veng pakhat venglal tla cu Monywa ihsin BUAIH ngahmi MINO a si ih mipi in an duh zet. Hna khal a ṭuan thei zet.\nCuruangah a rei hlan ih tuah dingmi Khuabawi/venglal hrilnak ahcun mipi lam khal ralring zetin in hruaitu kan hril ding a thupi zet thlang. Kan ram cozah ih tangtabik dot a simi Khuabawi/venglal uknak hi thupi zetin ruat thlang uhsi.\n← Presidential Inauguration Ni ih Pu Trump tel tum lo nak san\nJanuary 20 : President Donald John Trump caan hman tum dan →\nCDF Hakha in SAC ralhraang 5 kap that\nMay 17, 2021 May 17, 2021 Ni Hnem Sung 0\nFalam, Surbung Vanzam tualrawn Mawisin dingin Japan Cherry le Farkung fa an ciing


Ralhrang Pawlin Palik Bawi An Kap That – Meifar\nBago, Bago University lamzin kiangah ralkap le palik pawl an duty ih lamzin ih feh motor le bike pawl cu an check-up. June 1, 2022 simlam nazi 5:30 hrawngah family motor pakhat cu a ding duh lo lawk ruangah motor mawngtu cu an kap that, motor mawngtu cu palik bawi Ko Thiha a si.\nTualsung mi in, “Motor tumpi in lamzin an kham, cumi motor tumpi cu a helkual ih a tlan. Ralhrang pakhat in a dunglam ihsin a dum, lamzin kap ah a dingih sangka a ong veten a kap that hngal.\nPalik le ralkap pawl cu an ri thluh, an kah that hnu lawngah palik bawi a si ti an thei. Anmah le mah khal hitin an kapaw that a si ahcun mipi cu kan tuar nasa ding” a ti. Ko Thiha ruak cu siizung ah an zohdik rero lai. A innsang pawlin thubuai an thehlut tum.\nKo Thiha cu Bago khua ih thanglian a si ih palik bawi a si hnuah Pyin Oo Lwin ah aum. Kiangkap mipi pawlin tumtahnak neicia ih kap that an si ding an ti. “Motor sangka an on veten an kap that cih. Thusutnak tivek an nei lo ruangah tumtahnak neicia an si men ding. A kaptu khal palik, mithi khal palik a si ih a ziaum deuh” a ti.


Jerusalem Temple Pahnihnak: Siangpahrang Cyrus Uknak - Chinland Today Media\nOctober 4, 2017 11:42 pm·0 comments\n-Thang Luai (USA)\nJerusalem Temple pahnihnak saksalnak ih a thupibik caan hi Siangpahrang Cyrus ih uknak a si. Babylon uknak ropi tak cu zan khat thu ah a cem ih, Persian uknak in a thleng. Siangpahrang Cyrus hi ralbawi pakhat dinhmun in siangpahrang sinak latu a si. Babylon uknak an lak sak ih tlun ah ram dang ukmi khal a nei. Mipi lungawi lo uknak in, mipi lungawi uk duhtu a si ruangah, Babylon ih rak hruai mi miphun dang dang pawl cu an mai ram cio ah a tlun ter hai.\nSiangpahrang Cyrus in Babylon ram a uk kumkhatnak ah, Babylon siangpahrang Nebuchadnezzar ih a rak hruai mi Judah pawl khal Judah ram ih kir theinak thusuah a tuah ih, cutin Judah miphun pawl khal an ram ah an kir sal. A kir mi an um vek in, Babylon ih um lan ta khal an um. Babylon ram ihsin Judah ram a kir sal hmaisa lakah Zerubbabel a tel ve. Anih hi Judah pawl ih siangpahrang cithlah a si vek in, an ram ih an kir sal caan khal ah hruaitu pakhat a si. Judah pawl hi miphun dang uknak hnuai ih an um vek in, mah te uk aw an si lo. Zerubbabel hi Persian siangpahrang in Judah ram ‘uktu – governor’ ih a ret mi khal a si.\nBabylon ram ihsin an kir sal hnu ah Judah pawl hrang ih a thupibik mi cu an ‘Temple – Biak-inn’ hi a si. AD 70, Rom pawl in an siatbal sal tiang Judah pawl hrang ah an Temple hi a thupi tuk ti cu thuanthu in fiang zet in, in sim. Temple ṭheh ah, puithiam-sang a si. Temple le a sung ih hna ṭuantu pawl hotu bik a si ih, siangpahrang an neih loh sung hmuahhmuah cu Judah miphun ih luubik a si. Puithiam-sang hi mi menmen ih ṭuan theih a si lo. Levi hrin lak ah Aaron ih cithlah lawng ih ṭuan mi a si. Aaron cithlah lak ah Zadok ih cithlah pawl lawng ih ṭuan mi a si.\nZadok hi siangpahrang Solomon san in puithiam-sang a si ih, Babylon sal ih an tan tiang Zadok ih cithlah lawng in puithiam-sang an ṭuan. Puithiam-sang pawl ih thil ti thei dan pawl cu Thukam Thar khal ah tampi hmuh ding a um. Puithiam-sang sinak duh ruangah sumpai in an rak lei aw ih, Judah hruaitu le mipi lak ah buainak na men lo a suah phah. Hi thu pawl hi neta ah kan zoh tlang vivo ding. Zerubbabel le a ho pawl in Jerusalem Temple an sak sal lai caan ih an puithiam-sang hi Joshua a si. Joshua hi Zadok ih cithlah a si vek in, Judah mipi khal in an puithiam-sang ah an cohlang thei. Temple pahnihnak an sak salnak ah mi thupi zet a si ve.\nProfet Haggai le Zachariah te pahnih khal Baibal ih a tarlan mi an si. Puithiam-sang Joshua ih bawmhnak thawn Zerubbabel le a ho pawl in Temple cu an sak. Temple an sak thawk ih rei hlan ah Samaria pawl ih dodalnak an tuar. Sararia mi pawl cu Persia siangpahrang hnen tiang an thleng. Siangpahrang Cyrus kha Babylon ram a lak hnu kum rei nung lo in a thi. Himi lai ih Persia siangpahrang hi Artaxerxes a si. Samaria pawl in siangpahrang Artaxerxes hnen ah an milai fial in heknak ca an kuat. Samaria pawl ih heknak ca a ngahih rei lo te ah, Temple sak lai rero mi cu cawl ding ah siangpahrang Artaxerxes cun ca a kuat cih.\n(Samaria pawl in Judah pawl an Temple sak lai an ti buai dan le, Persia siangpahrang hnen ih heknak ca an kuat mi pawl hi Ezra 4 ah a um). Persia siangpahrang in Temple sak lai a cawlh ter ruangah Temple cu sak suak thei lo in kum 17 an um. Kum 17 sung an cawlh san hnu ah, Profet Haggai le Zechariah ih thu simnak ruangah, Zerubabbel le puithiam-sang Joshua pawl an tho ih, Temple sak cu an sunzawm sal. Dodaltu an ra suak leh ih, Persia siangpahrang hnen tiang an thleng sal. Asinan, Persia siangpahrang Darius in Temple sak rero mi cu sak suak ding ah thusuah a tuah. Cutin, kum 4 sung ah an sak suak. Zerubabbel le a ho pawl ih sak mi Temple hi Jesuh san ih kan hmuh tluk in a ṭha hrih lo.\nTemple pahnihnak an sak suah in, Rom ralkap pawl in an siatabl sak sal tiang ah, Jerusalem ah uktu tampi an lut an suak ih, Judah ram khal miphun dang dang le Hasmonean siangpahrang pawl in an uk. Temple sung khal ah puithiam-sang tampi an lut an suak ih, Zadok ih cithlah a si lo mi khal in puithiam-sang an ṭuan. Zadok cithlah a si lo mi in puithiam-sang an ṭuan ruangah buainak namen lo a thleng ih, Judah ram uktu thar tiang a suahpi. Atawi zawng cun; Jerusalem ih Temple cu Judah pawl ih miphun, ram le biaknak hmunpi bik a si. Persia uknak cu Greek ṭawng hmang pawl ih uknak in a thleng ih, Judah pawl khal Greek pawl ih uknak hnuai ah kum reipi an um. Greek siangpahrang ropi Alexander the Great hi Persia ram do neh tu a si. Anih hi India ram tiang a rak thleng. Greek pawl ih uknak hi Jerusalem Temple hrang a thupi zet mi a si.\nA peh lai ding….


Zalen le Rintlak a si mi Hrilawknak | VCTH\nZalen le Rintlak a si mi Hrilawknak\nHome » Cahram » Zalen le Rintlak a si mi Hrilawknak\nBy vcth on October 29, 2010.\nA zalen mi hrilawknak in hmailam rampi kaihhruaiawknak hrangah lamzin a sial sak. Hrilawk ṭheh ih cozah pakhat leh pakhat karlak thuneihnak an hlanawk tikah buainak a mal ter. Cozah ding lai khal an si le, an party a caklo cun, a cak tu party hnenah thuneihnak an pe cih. A zalen mi leh rinsan a tlakmi hrilawknak a si tikah, ziang ti hman in ti danglam theih a si lo.\nHrilawknak menmen cu ziang tik hmanah kan duh zetmi democracy ah in hruai lo ding. Ziangah ti le, thahrum hmang ih miuk tu pawl cun cozah thilri leh an milai pawl hmangin hrilawknak kha an duhmi result ngah ding in an cangvai thei lai. Cu ruangah, hrilawknak menmen cu rinsan ding a si tuk lo.\nA zalen mi leh rinsantlak zet mi hrilawknak si ding ahcun a tanglam pawl hi an tel a ṭul tengteng:\nZo vek mi lai khal rammi a siih, a kum a kim a si ahcun vote pe theinak a nei ding a si. A biaknak, zumnak, kum upa leh nauta, mipa nunau sinak, milian le farah, politics ih a fehpi dan pawl ruangah thleidannak um lo in, kumkim mi hmuahhmuah kha vote thei nak an neih a ṭul.\nZo vek mi lai khal vote thlak ding in register an tuah thei ih, a duhduh nih hrilawknak ah an tel thei a ṭul.\nA zuamawtu pawl in zalen zetih thusim theinak an neih a ṭul. Democracy daan vek ih feh ding cun, candidate pawl ih thusim dingmi remsak, khamsak, siannak pe duh lo ti vek a um lo a ṭul.\nVote nei thei mipi pawl cu ziang hman ṭihphannak um lo te’n an duhmi hrangah vote thlak theinak leh hriltheinak an nei a t’ul. Cubakah, cozah lam in silole, thuneitu ṭhenkhat pawl nih mipi ih thutheih theinak pawl a si mi radio, tv, mipi pungkhawmnak ih thurelnak pawl kha an phitsak lo a ṭul.\nHrilawk ni ah, candidate tu pawl kha vote thlaknak hmun pawl ah um ter ringring lo ding. Cun, hrilawknak ih ṭuanvo neitu, a bawmtu volunteer pawl, leh hrilawknak zohhliah dingih a ra mi ramdang mi siseh, party aiawh ih vote zohhliah tu pawl lawng in vote thlak nak hmun ah an um thei. Vote siar tik khal ah an mah pawl lawng an um ding.\nMi pakhat in midang zo hman ih theihlo in “thupte” vote a nei thei a t’ul. A san cu, vote pek tu kha leh hnu ah, ziang ruangah cumi kha mi na vote tiin mawh an phurh theilo nak ding, a humhimawknak hrang ah a si.\nMe an siar tik ah, siar cia mi an siar sal lo nak ding in leh, hminlem hmang ih an vote theilo nak dingah, daan hngetkhoh zet neih a ṭul.\nVote pek dan cu a phunphun a um. Ram khat le ram khat a bangaw lo. Ram khat sung hmanah hmun khat leh hmun khat a danglam thei. Cuih vote pekdan pawl cu;\ni. cahnah thawn: vote kha cahnah parah ngan in an pe ṭheu.\nii. Vote thlaknak ding ah, candidate pawl ih zuklem an tar t’heu, asilole an party zuk an hmang. Himi cu, ca siar thiamlo pawl hrangah a hleice ih tuahmi a siih, ca an siar thiamlo ruangah a zuk zoh in an hril duhmi kha vote an pek theinak ding hrang tumtah ih tuahmi a si.\niii. Electronic systems: himi cu ram cangkang pawl lawngih hman theimi vek ah a cang hrih. Computer sungih mah duhmi vun tawh zohzoh (touch-screen) vek a um ih, cu lo le hmetdingmi (button) te an tuah ih cu mi hmet men in an vote thei.\niv. Absentee ballots: himi cu hrilawk ni ih feh man lo ding pawl hrangah a hleice ih tuah mi a si ih, hrilawk ni taktak hlan ah an duhmi party lole candidate hrangah a hlan-khan in vote an thlakcia thei.\nA tlunih kan simmi pawl a um lawngah a zalen mi leh rintlak a simi hrilawknak a si thei dingih, himi a um lawngah hrilawknak tluang t’en an t’heh suak thei ding. Cu bakah, hrilawk thluh hnu ih thuneihnak hlan awk tik khal ah buainak um lo t’en an hlan aw thei\nding. Cu tin, nuam tete’n, zalennak ram lam kan pan vivo thei ding.


Ralhrang In Pitar Kum 62 Mi A Pawngsual Hnuah An Pule In “Kan Naule Pawl Hi Titsa Nei Ve An Si Ih An Supaw Ve Thei Lo” Tin Ngaithiam An Dil – Meifar\nNovember 7, 2021 ah ralhrang pakhat in pitar kum 62 mi cu an hmuan sungah a pawngsual. Shan State, Kutkai Township, Namphalon khua ih thilthleng a si. Mi pawngsualtu ralhrang cu Min Min Soe timi a si ih Battalion 336 ih ralkap ṭuan lai a si.\nNovember 11 sun ah an pule pawlin thilthleng ngai a si thu an phuangaw ih sual tuahtu khal ralkap daan le dun vekin napin hremnak an pe ding thu an phuang. Sual tuahtu Min Min Soe cu an kai zo tin an sim thei.\nTualsung ralkap ṭuanvo neitu pawlin an va leng ih, “Kan naule pawl hi titsa nei, thisen le taksa nei ve an si ih an supaw ve thei lo ruangah hi thil a thleng” tin ngaithiam an dil hnuah siivai an pe. Tlunlam ihsin ralbawi pawlin zangnadawmnak ah ting 10 an pe thu pitar tuamhlawmtu Daw Lwan Reh in media hnenah a sim thei.\nDaw Lwan Reh in, “Kan umnak ah pitar pawngsual thuhla hi kan rak thei dah lo, aum dah lo. Hi thil a thleng ngaingai ruangah nunau pawl cu kan thlatem tuk, ka pi hi tutiang rawl a ei thiṭha thei hrih lo. An velhnak ah a hmai a thling thluh, a kaa khal a thling ih rawl a ei thiṭha thei hrih lo.\nHmuan sungah amahten aum ih kan umpi ringring thei fawn lo, a thilton rapthlak zet ruangah amahten aum ngam nawn lo. A caan len ka ningzak tuk aw tin a ṭap ciamco, ahlan ihsin damcak lo a si ih tu’ahcun a thinlung le a taksa khal a buai. Mithar a hmuh asilen a ṭih tuk, midang khal a ṭih thluh. A harhdamnak hi kan seherh tuk, ralhrang pawl kiangah nunau pawl kan him nawn lo. Kan dung khalah phungyi nunau (metila) tleirawlte cu ralhrang pawlin an rak pawngsual zo” a ti.\nWomen’s League (Myanmar) WLB pawlkom in kum 70 sung ralhrang pawlin tlangpar nunau pawl an rak pawngsual zo, khuasung nunau pawngsual cu doawknak ciikhat ah an hmang. Himi pawngsual thubuai cu ramsung ah cinfeltu ding an um lo ruangah leitlun huap thuṭhennak zung ah kan thlen ding an ti.\nRalhrang Pawlin Pacang Pakhat Cu Lamzin Khihhmuhtu Dingah An Hruai Ih A Lu An Tan >>>


Myanmar Rampi Acozah Tuahdan Ding le Election Thu - The Chin Times\nThe Chin Times > Lawrkhawm > Theihkaunak > Myanmar Rampi Acozah Tuahdan Ding le Election Thu\nRalkap cun President an ṭuan a zumum lem lo. An ṭuan pang ahcun NLD kan mawhthluk ding. A san cun mi huikhawm loih hngal takih an um ruangah a si ding.\n1. Election: November 8, 2010 ah Hluttaw Palai Hril a si ding. Amyota Hluttaw 168, Pyituh Hluttaw 330 le Ramkulh/Ramṭhen Hlutaw 660, a zate kawmin 1158 hril an si ding. Ralkap ihsin ṭhen li ih ṭhen khat an rat ruangah Amyota Hluttaw 56, Pyituh Hluttaw 110 le Ramkulh/Ramṭhen Hluttaw 165 cu ralkap an si ding. Pyidaungsuh Hluttaw kan timi cu Amyota Hluttaw le Pyituh Hluttaw kawmaw an si ih 664 an um. Amyota Hluttaw Speaker(hotu) in kum hnih le a hrek, Pyituh Hluttaw Speaker in kum hnih le a hrek Pyidaungsuh Hluttaw Speaker an ṭuan ding. Pyituh Hluttaw Speaker hi Vive President sangtu a si ih Amyota Hluttaw Speaker in a thlun. An thla hlawh cu Ks. ting 35 a si.\n2. Hluttaw Kawh: 2021 February thla tir ah hrilawknakih tling mipawl cu Hluttaw kai dingin kawh an si ding. Myanmar ih thuneihnak sangbik cu Hluttaw a si. Cun Hluttaw hi Democracy hrampi ih ruah a si. Hluttaw a um lo cun democray a um thei lo. Hluttaw kotu ding cu Speaker hlun pawl an si ding. Cule Speaker tharpawl le Hluttaw sungih Committee pawl an hril ding. Hluttaw Palai pawl hlawh hi ting 10 a si Hluttaw an kai sung nitin TA 20000 an ngah bet.\n3. President Hril le Thuneihnak Pek: 2021 March thla thar ah President hril an thawk ṭheu. Pyituh Hluttaw le Amyota Hluttaw sungah Candidate ding Party tum deuhpawlin milai an suah hmaisa ih hrilnak an nei hmaisa. Cutin Candidate pathum: Amyota Hluttaw ihsin pakhat, Pyituh Hluttaw ihsin pakhat, Ralkap ihsin pakhat an ra ding. Cupawl cu Pyidaungsuh Hluttaw Palai 664 in an hril ding. Hitawk ah Palai 333 vote neih le tisiat theih loin an tling ding. Asinan mi 3 in vote an zemawk ding ruangah 333 teng teng lo, 300 kiangkap khalin President a vote tlin theih a si. 2016 President hrilnak ah U Htin Kyaw(NLD-Pyituh Hluttaw) -360, U Myint Swe(Ralkap Cand)- 213, U Henry Van Ṭhio(NLD-Amyota Hluttaw)- 79 tiin an ngah a si.\nPresident hi March 20 kiangkap hrawngah an hril ṭheu. Cutin President in Union Minister, Eclection Commission, Tribunal Committee, Ramulh/Ramṭhen Chief Minister le a ruat ding mi pawl a ruat ih Hluttaw in an nemhngeh hnu ah March 31 ah thuneihnak an hlanaw ding. April 1 ihsin acozah tharin ṭuanvo an la ding.\n4. Ramkulh/Ramṭhen Acozah: President in CM ding a ruat duh mi cu State/Region Hluttaw ah an hmin a thehlut ding. An tlinlonak an phawrhsuah thei lo cun Hluttaw in an hnawng thei lo. Ramdangah cun Advise and Consent an ti tikah an hnawng thei nan kan ramah cun hnawn ngai a um lo. Hluttaw in CM a pawmpi hnu ah State/Region Minister ding a duh mipawl cu CM in President hnenah a thehlut dingih a nih in a ruat(appoint) hai ding.\n5. A Cang Thei Mi Acozah Thar: Myanmar President hrilawk dan cu Pyituh Hluttaw, Amyota Hluttaw le Ralkap in Cadidate pakhat ciar suah ding an si. 2015 ah cun NLD in Pyidaungsuh Hluttaw ihsin 57% (Palai 390)hrawng Palai an nei nan 2020 ah cun 38 %(Palai 250) hrawng lawng an si thlang dingah ruat sehla. Lam ṭang an hawl thiam lo ahcun Candidate hman an co lo thei. Tlangmi party thawn an biak remawk lo lephei cun USDP in Candidate an co thei. A san cu Pyituh Hluttaw le Amyota Hluttaw pawlah 50+ teng teng a ṭul lo. Candidate 3/4 an um pang cun zumlopi in a mal deuh sawn khalin Candidate a co thei ding. A cang thei mi Acozah pianhmang:\n(a). NLD Hoha Mi Acozah: Hitivekin hrilawknak rizal suak sehla NLD hin acozah tuah ding cun Palai 333 ṭul mi lakah 250 hrawng lawng a ngah ding ruangah Palai 83 hrawng a mamawh ding. Ralkap le USDP cun an bawm lem lo ding. UBP le 88 PP hi cun an bawm thei men nan Palai 30 hrawng lawng an neih ding ruangah Palai 50 hrawng an mamawh lai ding. Tlangmi party nepnawi khalin an bawm thei nan acozah tuahnak khawp neih cu a har deuh ding. Hinah Tlangmi Party-pawl hnget takih an ṭantlan a ṭul ding. Kawl party tumpawl hin an hlawknak dingah cun Tlangmi party sawh kek cu pawi an ti lo ti 2016 ah a lang zo. ANP party rawn loin U Aye Thar Aung cu Deputy Speaker dinhmun an pek tikah ANP an kuai phah a si khah. U Aye Thar Aung dang an suah lonak dingah Tlangmi Party pawl an timlamawk cia a ṭul ding.\n(b). NLD le Tlangmi Party Ṭuantlang Acozah: Tlangmi Party an ṭankhawm cun State ihsin Palai 207 neih thei mi lakah Palai 150 hrawng an neih ding ruangah NLD thawn ṭuantlang acozah an din thei. Tlangmipawl in President, NLD in State Councelor tivekin ṭuanvo an zemaw thei ding. Asilole NLD in President, Tlangmipawl in Speaker 1, Minister 8, State CM tivekin savo an zemaw thei. Hi hi duhthusam bik a si. Tlangmi le NLD lungrual hin Federal lam khal an zawh bik ding. Ralkap in a ṭihbik mi khal a si ding.\n(c). Tlangmi Party Hoha Mi Acozah: Hi hi a cang thei mi a si. Tlangmi ṭuantlang party President Candidate cu PPP, USDP le ralkap khalin vote an pe thei. USDP hin NLD ai cun Tlangmi Candidate vote an pek a zumum sawn. Ralkap khalin cuti tho. Hivek hi 2014 Delhi UT hrilawknakah a rak thleng zo. Delhi Assembly tohkham 70 lakah INC 30, BJP 30, AAP 10 an hmu ih BJP le INC in AAP an sawm thei lo. Neta ahcun BJP bawm aiin tiah INC cun Palai 10 lawng nei AAP an bawm ruangah Arvind Kerejiwal cu CM a ṭuan ta a si. Hi hi ṭuantlangnak a si lo. INC in an ral bawm ai cun an ral khal si lo, an rual khal si lo an bawm tawp(Unconditional support)mai a si. Cun khat lamah NLD in amai hohanak thawn bawmtu a hmuh lo ahcun Tlangmi hohanak hnuai khalah a um thei thotho fawn.\n(d) USDP Hoha Mi Acozah: USDP cu Palai 70 hrawng lawng nei dingah kan ruat a si kha. Ralkap Palai 166 thawn acozah an din thei hrih cuang lo ding. Palai 90 hrawng an mamawh mi hi NLD si lo, party dang tete hnen ihsin an lak thei cun acozah an din thei ve ding.\n(e) USDP Tlangmi Party Ṭuantlang Acozah: Kan zumdan vek hrawng USDP in an ngah cun ralkap Palai thawn 231 hrawng an si ding. Tlangmi party in Palai 150 hrawng an rak neih cun ṭuantlang acozah an din thei ding. Khat lamin President, khat lamin State Counselor tivekin an zemaw thei ding.\nHi pawl hi kan ram politics ah a cang thei mi an si thluh. Asinan Ralkap cun President an ṭuan a zumum lem lo. An ṭuan pang ahcun NLD kan mawhthluk ding. A san cun mi huikhawm loih hngal takih an um ruangah a si ding. Hivek cang thei ding cun Tlangmi Party an cak le an pumkhatawknak a hnget a ṭul rori a si. NLD in amah lawngih acozah a din thei a si ahcun khipawl khi an ṭul lem lo ding. Asinan political expert pawl cun an zum lo.\nVideo ih zoh duh hrang:\nThe Chin Times / Chin Net\nPrevious Article Miphun Damnak (Hnam Damnak) – by Pu Ngun Thawng\nNext Article Thaizing (September 28) Ihsin Thawk A Leng Suakvak Pawl Cawh Ding


Professor William Osler ih Casiar Daan | VCTH\nProfessor William Osler ih Casiar Daan\nHome » Cahram » Professor William Osler ih Casiar Daan\n“Zokhal, Zaan it zik caan ah- Zing kan tho caan hnakin malte tal- Kan fim hlei a ṭul. Cutin asilo ahcun minung pakhat dinhmun in a sualbik mi thil kan tuah ngah vek asi” Professor William Osler tin a rak ti.\nA dik, Minung cu zing hnakin zaan ah kan fim ṭul. Mizaan hnakin Tuni kan fim sawn ṭul. Kan kum upa vivo vekin kan thluak tla a rit ṭul.\nCumi hrangah ziang kan tuah ding.\nPakhat lawng a um.\n“Ca siar” Cuvial……\nNitin casiar uh. Ca ṭhaṭha pawl hril in siar uh. Kan hnaṭuan hrang le kan nunnak hrang ah in bawm thei mi ca pawl kha hril in siar uh. Zaan it zik tinte tuni ziang mi fimnak ka ngah timi mah leh mah sut aw uh.\nMi hretkhat in an ti. Ka hnaṭuan a tamtuk ih cabu timi ṭhaten ka kai thei lo. Ngaingai maw? Cu lawmlam maw kan hnaṭuan tam? Professor William Osler tluk cu zohman kan buai lo ding tin ka zum.\nProfessor Sir William Osler (1849-1919) timi cu leitlun Sii lam thawn pehpar aw in a hminthang zetmi Canadian Sibawi pi asi. Professor pi pakhat asi vekin sibawi tampi tla amah rori in a sawm dawl a tung ding mi an tam zet. Amah a rak ngan mi Cabu pawl siar in sibawi rak cangtu pawl cu siar cawk lo an si ti si.\nA thuanthu pawl kha mi tampi in an rak ngan. Asinan cumi pawl in amah kha Sibawi pakhat asi mi hrang lawng an rak ngan lo.\nA mah hi Sii thuhla lam lawng siloin, Fimnak a zate a thei duh mi pakhat asi. Leilungpi ih minung pawl kan ṭong, ruat, tuah mi pawl kha a thei duh. Minung thuanthu ih man nei zet mi experience pawl kha a thei duh.\nCumi hrangah a ṭhabik mi lamzin cu Casiar asi ti a thei fiang.\nAsinan, cumi hrangah a poi mi pakhat a um. Cucu tulai saan ah casiar duh nan, siar caan nei lo tin sim rero vekin a man lo thei nasa. Mina pawl a zoh ṭul lai. University ah ca zirh ṭul lai. Si lam research pawl tla a tuah ṭul lai. Nikhat nazi (24) timi hi a hrangah a mal zet. Casiar caan ngah ding hrangah a it caan ihsin lak lo cun a dang um nawn lo.\nCutin a it zik te ah (15) minutes casiar mi daan te a rak thok. Zaan (11) ah a it ding sile (15)minutes a lak bet ih 11.15pm ah a it. Hnaṭuan a tam ih Zaan (12) a kim sile (15) minutes a lak bet ih 12.15 am ah a it.\nIt zikte (15) minutes a fir ṭheu mi daan kha kum 35 hrawng ihsin a rak thok tikah nitin a rak tuah/hmang tikah.. kum 70 sung a rak nung mi ah cabu tampi a rak siar suak.\nCasiar sawhsawh siloin ṭhaten a siar ih midang pawl hrangah tla ronmi a tuah sak. Cabu (7,787) cabu kha a tuah mi thesis pawl ah reference a tuah.\nCumicu Professor Osler ih casiar daan asi. Nangteh nikhat ah (15) minutes hrawng caan na pek thei lo ding maw? It zikte or Tho pek or Thaihtawh ei zik or Ei ṭheh or Suncaw or zanriah.\nKan siar ding mi cabu pawl kha ṭhaten hril in kan mah thawn kan fehnak tinte a um thei ringring ṭul ding. Nikhat ah (15) minutes siar thei hmanah nitin na tuah ringring sile na hrangah ṭhathnemnak tampi a um. Research tuahtu pawl in an sim daan ah nikhat ah (15) minutes ca kan siar sile thlakhat ah cabu tum zet pa 2 kan ṭheh thei. Kum khat ah 20-25 kan ṭheh ding ih kan nun sungah 1,000 cu kan ṭheh ding.\nCabu (1,000) timi cu a mal maw?\nPakhat na ral ring ding mi cu cabu ṭhaṭha pawl rak hril in siar ngah ding mi siko.


Nupa Nei Aw Thar Kapthat - Chinland Today Media\nJanuary 27, 2009 11:50 pm·0 comments\nBy-Khuan Lian Sum\nMaoist Tapung Pawl In Motor Nawk Kang\nTih ni zanah India ram Chhatigarh ih Bastar bialah Maoist Tapung pawl’n thilri phur Motor 20 an nawkkang ih. Police pawl’n an simnakah Tapung pawlin Republic Day hmang theilo dingih tibuai an tumnak asi tiah an sim. CPI Maoist Tapung pawlhi minung 250 lai an siih . Dantewada Dist, ih Kiramdul khua ah an lutih. An Motor nawhkang mipawl lakah Motor tumpi ziangmaw zat a tel. Himi hnuah Petrol pump nawhkang an tumleh salih asinan Police pawl an thlen man ruangah Tapung pawlhi hramlak rulsungah an tlanhlo thluhsal ih anlak ah hin Nunau ziang mawzat an tel tiah Police pawlcun an sim. Tapung pawlcun mipi pawlcu Republic Day ih lengsuak lodingin an hro ih Cu ruangah mipi pawlih nun a ralmuanglo zet tiah police pawlcun an sim.\nIndia ram Punjab State ih Amritsar ah Nupa nei aw thar Mopa, Balkar Singh, leh Monu Ravinder Pal Kaur, cu tihni sunah kahthat an si. Himi tei nupa hi a nunau lam sungkhat ih remtilo cingih nei aw an si ruangah,Monu ih pa, Kabul Singh, leh a fapa Rajbir Singh, leh an sungkhat nai pahnih Jatinder Singh, leh Sarmial Singh, cun an makpa Balkar Singh cu Bazar ih mipi hmuhlai ah an kapthat ih an fanu, Ravinder Pal Kaur, cu a tlanih a sinan an dawiih a dunglam in an kapthat thotho. Himi tei pahnih hi tuithla ni 1 ah khan nunau lam sungkhat lungkim nak umlo in nei aw an si ih. An neih awk ihsin an dinhmunhi a himlo nasa ih. Punjab and Haryana court ah humhim nak an rakdil rerozo ih. Court cun Amritsar leh Tarn Police pawl hnenah himi te nupa kilhim dingah thu a pezo nan kilhim naklam zianghman pek a um cuanglo tiah an sim.\nThomas Lubanga Court Ah Hruai Ding.\nCongo ramih Tapung Union of Congolese Patriots UPC pawlleh an hnuaiih ralkap ralthuam neipawl Hruaitu hlun Thomas Lubanga cu nauhak kumkimlo ralkap ttuanter thubuaiah International Criminal Court (ICC) hmai ah hruai asi cing ding. Thomas Lubanga hi kum 2005 March thla ah khan kaih asi ih Kum 2003 hrawngih Congo ram nasazet ih a buai laiah khan. Nauhak kum 15 hnuailam mi minung 30,000 lai ralkap a ttuamter tiah puh asiih . Hi thu ah Thomas Lubanga hin thubuai ritzet 6 a awrh dingih. A thubuai relnak ah hin thuthei fiangtu minung 34 kawh an si ding. Hi mi pawl lakah kumkimlo nauhak ralkap a rakttuan termi pawlleh a mailam pawl ziangmaw zat an tel ding. Hi thu ah hin Thomas Lubanga cun thiamthu a relve zum asiih miphun leh miphun karlakih buainak cu rualrem tei umter a duhthu a simdingah zum asi. Thomas Lubanga hi Hema miphun asi ih an miphun lakah dungthluntu neitam bik asi. Court in thiamlo a coter asi ah cun thih nak tianghman tuarthei asi.